Pindaan AUKU: Kebebasan berpolitik mesti ke arah membina negara

BANGI, 18 Ramadan 1444H, Ahad – Pindaan Akta Universiti Kolej Universiti (AUKU) bukan semata-mata soal hak atau kebebasan pelajar, namun hakikatnya adalah bagi melahirkan graduan sebagai warganegara yang baik.

Bagaimanapun, AUKU sering kali disalah faham apabila hanya disorot dalam konteks kebebasan pelajar terfokus dalam Seksyen 15 dan 16, kata Timbalan Naib Canselor UMT, Prof Madya Dr Mohd Izani Mohd Zain.

“Persepsi kurang tepat ini juga mempengaruhi pemikiran sekelompok anak muda di universiti untuk menolak AUKU, malah melabelkannya sebagai akta zalim, tidak demokratik dan mengongkong mahasiswa.

“Tindakan ini tidak ubah seperti pepatah mengatakan marahkan nyamuk, kelambu dibakar,” katanya menulis dalam artikel disiakan Berita Harian.

Mengulas lanjut, Dr Izani berkata, kebebasan berpolitik mesti melangkaui politik kepartian, yang mana mesti bersifat politik membina negara.

Justeru, penubuhan cawangan parti politik di kampus tidak dibenarkan.

“Sebaliknya, kebebasan berpolitik pelajar mesti memperlihatkan lebih banyak penyertaan mahasiswa membangunkan negara dengan tawaran dan idealisme sendiri yang kreatif lagi inovatif,” katanya.

Selain itu, pindaan AUKU memberi banyak pemerkasaan kepada mahasiswa tidak bermakna mereka mempunyai kebebasan mutlak.

Kebebasan mengurus kewangan misalnya yang akan diberikan selepas pindaan AUKU hujung tahun ini, mesti dipertanggungjawabkan.

“Di sini letaknya kepentingan integriti dan nilai memelihara kebebasan agar terus dipandu secara bijaksana dan tanggungjawab,” katanya.

Terdahulu, Kementerian Pendidikan Tinggi (KPT) dijangka membentangkan Rang Undang-Undang berhubung cadangan pindaan dua peruntukan di bawah AUKU 1971 pada persidangan Parlimen hujung tahun ini.

Menterinya, Datuk Seri Mohamed Khaled Nordin berkata, pindaan akta tersebut akan lebih memfokuskan kepada Seksyen 15 dan 16 iaitu peruntukan yang berkaitan dngan pelajar.

Draf bagi pindaan akta itu akan dihantar ke Jabatan Peguam Negara (AGC) sekitar pertengahan Jun ini.


Laporan kajian UEC tak layak dibentang kepada KPM

LAPORAN akhir kajian UEC oleh Pasukan Petugas Dasar yang mengkaji dasar Sijil Peperiksaan Bersepadu (PPDUEC) tidak layak dibentangkan dan dikemukakan kepada Kementerian Pendidikan Malaysia (KPM).

Pertama, pasukan ini tidak bebas. Ini kerana, Menteri Pendidikan ketika itu, melantik Timbalan Pengerusi Dong Zong, Tan Yew Sing, sebagai salah seorang daripada tiga ahli panel yang dilantik. Inilah kesilapan besar ketika itu yang melantik orang yang berkepentingan dalam PPDUEC.

Semua orang tahu Sekolah Persendirian Cina dipunyai oleh Dong Zong. Dong Zong juga yang mengeluarkan sijil UEC.

Bagaimana orang yang sangat berkepentingan boleh dimasukkan dalam panel kajian?

Ketika temubual berjalan, berlaku perdebatan antara saya dengan Tan Yew Sing ketika itu, apabila beliau bersikap sangat defensif terhadap UEC.

Pelik sekali, bagaimana beliau boleh dilantik menganggotai PPDUEC. Jika beliau dilantik sebagai responden, saya tidak ada masalah.

Untuk makluman, penubuhan pasukan petugas itu dibuat berdasarkan keputusan Mesyuarat Susulan Jemaah Menteri pada 29 Ogos 2018 dan diumumkan Menteri Pendidikan ketika itu, Dr Maszlee Malik.

Selain Khoo sebagai pengerusi, ia turut dianggotai Presiden Angkatan Belia Islam Malaysia (Abim), Mohamad Raimi Ab Rahim; dan Timbalan Pengerusi, Dong Zong, Tan Yew Sing.

Kedua, tersangat pelik, kenapa hanya tiga orang yang dilantik dalam PPDUEC ini.

Lagi pelik, mereka yang dilantik bukan terdiri dalam dalam kalangan ‘pakar’ dalam bidang pendidikan, yang mengkaji secara mendalam isu pendidikan Cina dan pendidikan kebangsaan di Malaysia.

Sila teliti latar belakang tiga ahli PPDUEC ini, Eddin Khoo, M Raimi Ab Rahim, dan Tan Yew Sing.

Ketiga, laporan akhir masih belum dibentangkan kepada panel-panel terpilih (responden) yang telah ditemuduga, walaupun pasukan ini telah berjanji untuk membentangkan sekali lagi kepada kami, selepas sesi ‘town hall’ yang pertama.

Sebelum ini ada dibuat ‘town hall’ selepas sesi temubual selesai, tetapi pihak kami telah menyarankan supaya laporan akhir dibentangkan sekali lagi dihadapan kami, bagi memastikan apa yang dilaporkan nanti itu benar.

Malangnya, tidak ada ‘town hall’ kedua dibuat.

Tiba-tiba, semalam pengerusinya, Eddin Khoo berkata, pihaknya mahu menyerahkan laporan tersebut kepada KPM Ogos ini. Mana boleh perkara semacam ini dilakukan.

Prof Dr Mohd Ridhuan Tee Abdullah

Penafian: Kenyataan ini adalah pandangan peribadi penulis dan tidak mewakili pendirian rasmi Media Isma Sdn Bhd atau Portal Islam dan Melayu Ismaweb.net.

Penafian: Kenyataan berita atau artikel ini adalah pandangan peribadi penulis dan tidak mewakili pendirian rasmi Media Isma Sdn Bhd atau Portal Islam dan Melayu Ismaweb.net.


Lebih 40 peratus rakyat Sudan diancam kelaparan

GENEVA, 23 Muharam 1445H, Khamis – Lebih 40 peratus penduduk Sudan diancam kelaparan, kata Pertubuhan Kesihatan Sedunia (WHO) pada Rabu.

“WHO kekal prihatin dengan keadaan kemanusiaan yang semakin buruk di Sudan, yang kini memasuki bulan keempat konfliknya,” kata Ketua Pengarah WHO, Tedros Adhanom Ghebreyesus dalam sidang akhbar di Geneva.

Beliau berkata, jumlah penduduk yang menghadapi krisis kelaparan meningkat dua kali ganda sejak Mei tahun lalu.

Beliau menegaskan bahawa akses terhad kepada bekalan perubatan, elektrik dan air kekal sebagai cabaran di negara yang dilanda konflik itu.

Menurut pegawai perubatan tempatan, Sudan dilanda pertempuran antara tentera dan Pasukan Sokongan Pantas (RSF) sejak April, dalam konflik yang mengorbankan lebih 3,000 orang awam dan mencederakan ribuan lagi

Data terkini daripada Suruhanjaya Tinggi Pertubuhan Bangsa-bangsa Bersatu bagi Pelarian (UNHCR) menunjukkan, lebih empat juta orang kehilangan tempat tinggal sejak konflik bermula. – Agensi


Kesatuan mahu SPRM siasat kelulusan usaha sama antara Destini, KTMB

KUALA LUMPUR, 19 Rejab 1442H, Rabu – Kesatuan Pekerja-Pekerja Keretapi Tanah Melayu Berhad (KPPKTMB) hari ini membuat aduan rasmi kepada Suruhanjaya Pencegah Rasuah Malaysia (SPRM) berhubung kelulusan usaha sama (JV) antara Destini Bhd dan KTMB.

Presiden KPPKTMB, Abdul Razak Md Hassan berkata, aduan itu susulan wujud keraguan munasabah berdasarkan saham yang dipegang KTMB dalam syarikat JV itu iaitu ET Sdn Bhd (ETSB) hanya sebanyak 30 peratus, manakala Destini Bhd dengan pegangan saham sebanyak 70 peratus.

“Pihak kesatuan berasa bimbang kemungkinan wujud salah laku dari sudut pecah amanah, salah guna kuasa, tidak berintergriti atau mungkin ada unsur-unsur rasuah.

“Aduan dibuat berdasarkan SPRM mempunyai bidangkuasa untuk melakukan siasatan, boleh menyiasat sama ada wujud atau tidak salah laku dalam membuat keputusan kelulusan ‘joint venture’ antara KTMB dan Destini Bhd.

“Sekiranya wujud salah laku, maka tindakan berdasarkan undang-undang hendaklah diambil,” katanya dalam satu kenyataan, hari ini.

Rabu lalu, Bernama melaporkan bahawa Destini Bhd memeterai perjanjian dengan KTMB untuk mewujudkan syarikat JV, ET Sdn Bhd (ETSB), bagi mengembangkan keupayaan perkhidmatan penyelenggaraan, pembaikan dan baik pulih (MRO) dalam sektor rel.

Destini berkata, kedua-dua pihak telah menandatangani perjanjian langganan, JV dan pemegang saham.

Ia akan menyaksikan Destini mendapat 70 peratus kepentingan dalam ETSB, anak syarikat milik penuh tidak langsung KTMB, melalui anak syarikatnya yang dimiliki 100 peratus, Destini Rail Sdn Bhd.

Baki pegangan saham 30 peratus akan dipegang oleh KTMB melalui anak syarikat milik penuhnya, KTMB Technics Sdn Bhd.

Pada 2016, Destini memperluaskan skop perkhidmatannya dalam sektor rel melalui penyediaan 35 troli motor kepada KTMB.

Kumpulan itu terus berusaha untuk mengukuhkan kedudukannya dalam sektor rel dengan memperluaskan kepakaran dan skop perkhidmatannya.


KKM tubuh HWCITF pastikan mutu perkhidmatan berkualiti, profesional

PUTRAJAYA, 12 Syawal 1443H, Jumaat – Kementerian Kesihatan (KKM) hari ini mengumumkan penubuhan satu badan bebas yang dinamakan Pasukan Petugas Khas Bagi Penambahbaikan Budaya Kerja Perkhidmatan Kesihatan (HWCITF).

Pasukan itu dipengerusikan oleh bekas Ketua Setiausaha Kementerian Sains, Teknologi dan Inovasi Profesor Datuk Dr Siti Hamisah Tapsir dan dianggotai lapan individu profesional serta pakar dalam bidang masing-masing.

HWCITF ditubuhkan susulan insiden kematian seorang pegawai perubatan siswazah (PPS) di Hospital Pulau Pinang selain laporan dan aduan yang diterima berkaitan kejadian buli serta masalah tekanan mental yang dihadapi bukan sahaja oleh PPS malah kakitangan perkhidmatan kesihatan.

Menteri Kesihatan Khairy Jamaluddin dalam satu kenyataan memaklumkan skop dan terma HWCITF merangkumi aspek budaya kerja serta pengurusan sumber manusia kakitangan kesihatan untuk memastikan penyampaian mutu perkhidmatan yang berkualiti dan profesional.

Beliau berkata HWCITF berperanan menganalisis serta menilai budaya kerja, pengurusan sumber manusia kakitangan perkhidmatan kesihatan secara umum dan PPS secara khusus.

Khairy berkata ia juga akan menganalisis maklumat dan hasil siasatan insiden kematian PPS terbabit yang dipercayai terjatuh dari unit kediamannya di bangunan berhampiran Hospital Pulau Pinang.

Beliau berkata HWCITF akan turut mencadangkan lantikan pihak perunding berkaitan kepada KKM bagi menyokong fungsi dan peranan pasukan petugas itu jika perlu serta menjalankan kaji selidik dan analisis yang berkaitan.

“HWCITF juga akan menyediakan laporan penilaian serta cadangan penambahbaikan budaya kerja dan pengurusan sumber manusia kakitangan perkhidmatan kesihatan secara umum dan PPS secara khusus untuk dibentangkan kepada saya dalam tempoh dua bulan dari tarikh penubuhan,” katanya.

HWCITF dianggotai Datuk Hamidah Naziadin yang berpengalaman luas dalam bidang sumber manusia selama 31 tahun, pakar pediatrik Profesor Dr Zabidi AM Hussin, pakar perunding psikiatri Profesor Madya Dr Amer Siddiq Amer Nordin dan Ketua Pegawai Eksekutif International Medical University (IMU) Dr Chong Su Lin.

Ia turut dianggotai Mohamed Redza Mohamed Abdulla (peguam), Manvir Victor (aktivis dan wakil Pertubuhan Kesihatan Sedunia), B. Sivaramakrishnan (pakar dalam reka bentuk organisasi dan kerja) serta wakil Jabatan Perkhidmatan Awam.

“KKM komited memperbaiki suasana kerja kakitangan perkhidmatan kesihatan secara amnya. Suasana kerja yang kondusif dan harmoni bermula dengan menghormati, menyokong dan sama-sama membantu rakan sekerja,” katanya. – Bernama


Gempa bumi lemah berlaku di Beluran, Sabah

KUALA LUMPUR, 28 Muharram 1442H, Rabu – Gempa bumi lemah bermagnitud 3.2 pada skala Richter dilaporkan berlaku di Beluran, Sabah pada 6.55 petang tadi.

Jabatan Meteorologi Malaysia dalam satu kenyataan memaklumkan kejadian berlaku pada kedalaman 10 kilometer (km), kira-kira 42 km Tenggara dari Pitas.

Gegaran mungkin dirasai di sekitar Beluran.

“Jabatan Meteorologi Malaysia akan terus memantau keadaan ini,” menurut jabatan itu. – Bernama


UMNO, PPBM bersatulah, jangan sebab dendam ‘nasi jadi bubur’

INSAFLAH wahai umat Islam, hentikan segera pertikaian sesama sendiri, demi masa depan anak bangsa dan tanah air tercinta ini

Pilihan Raya Negeri (PRN) Sabah, semakin jelas menunjukkan bagaimana kedudukan sebenar penyatuan umat Islam. Bertambah kuat, atau sebaliknya bertambah lemah. Jawapannya, jelas semakin lemah dan mungkin menuju kehancuran jika tidak dibendung.

Saya tidak pernah risaukan ultra kiasu kerana mereka memang bersatu, walaupun nampak ada sedikit ‘berpecah’. Tetapi mereka tetap satu. Soalnya kita, umat Islam, terutama parti-parti Melayu UMNO dan PPBM.

Saya tidak pernah risaukan PAS (juga BERJASA), kerana mereka sudah ‘sedar’ akan hala tuju. Tetapi belum lagi untuk UMNO dan PPBM.

Sehingga sudah mencapai kemenangan pun dalam PRN Sabah, penentuan siapakah yang sepatutnya menjadi Ketua Menteri, antara calon PN (Hajiji) dan BN (Bung Moktar), masih berbelah bahagi, sehinggakan sukar untuk Tuan Yang Terutama (Gabenor) untuk membuat keputusan.

Dibimbangi, akhirnya nanti, disebabkan oleh pertikaian yang tidak berkesudahan, ultra kiasu yang berkuasa walaupun tidak mendapat majoriti.

Insaflah…

Saya tidak boleh bayangkan, jika diumumkan Pilihan Raya Umum (PRU15) tidak lama lagi. Melihat kepada pertembungan antara PN dan BN di Sabah, tidak mustahil pertembungan ini akan berlaku hebat di Semenanjung, terutama antara UMNO dan PPBM. PAS turut juga akan menuntut tetapi mungkin tidak sehebat UMNO dan PPBM.

UMNO selaku parti yang paling senior dan paling banyak mendapat kerusi, sudah tentu mahukan lebih banyak kerusi.

PPBM (Bersatu) meskipun masih baharu, tidak punya kekuatan akar umbi, tetapi lebih banyak bersandar kepada Perdana Menteri (PPBM), pasti tidak mahu mengalah kepada UMNO.

Saya menaruh harapan yang tinggi, untuk PAS dan BERJASA boleh menjadi moderator masalah yang dihadapi antara UMNO (BN) dan PPBM (PN). Jika ‘perbalahan’ antara kedua parti ini, yang asalnya satu (UMNO), tidak dapat diselesaikan, tidak mustahil, ultra kiasu akan kembali berkuasa.

Jika itu terjadi lagi, selepas ini kita hanya akan mengigit jari. PRU14, jatuh, bangun kembali. PRU15, jika jatuh lagi, memang tidak akan bangun-bangun lagi, kerana ultra kiasu sudah menjadi terlalu kuat.

Jika UMNO dan PPBM, boleh bersatu, tidak mustahil Selangor akan jatuh, begitu juga Pulau Pinang.

Pokoknya, parti-parti Melayu (Islam) mesti bersatu. Jika PAS yang begitu lama berseteru dengan UMNO pun boleh bersatu atas kepentingan agama, bangsa dan negara. Kenapa UMNO dan PPBM, yang asalnya PPBM daripada UMNO, tidak boleh bersatu. Semua ini kerana EGO tinggi dan dendam tidak terbalas. EGO, EGO, EGO.

Lupakanlah, fikirkanlah soal masa depan anak bangsa. Bersatulah. Kelakar sangat melihat, dalam meraikan kemenangan PRN Sabah dua hari lepas, PN berada di tempat lain, manakala UMNO (BN) berada di tempat yang lain.

Kelakar sangat melihat, dua-dua calon Ketua Menteri mengadap TYT daripada parti ‘muafakat’ yang sama. Musuh-musuh melihat sahaja dan sedang mengatur strategi

Justeru, segeralah mencari ubatnya. Penyelesaiannya.

Apakah asas dan terma kepada penyatuan ini?

Pertama, letakkan kepentingan agama (Allah) mengatasi segala-galanya. Tidak ada yang lebih mulia dalam kehidupan, melainkan dengan meletakkan al-Quran dan Sunnah sebagai rujukan apabila berlaku pertikaian. Peringatan Allah SWT ini jangan dilupakan sama sekali.

“Dan berpeganglah kamu semuanya kepada tali (agama) Allah, dan janganlah kamu bercerai berai, dan ingatlah akan nikmat Allah kepadamu ketika kamu dahulu (masa Jahiliyah) bermusuh-musuhan, maka Allah mempersatukan hatimu, lalu menjadilah kamu kerana nikmat Allah, orang-orang yang bersaudara; dan kamu telah berada di tepi jurang neraka, lalu Allah menyelamatkan kamu daripadanya. Demikianlah Allah menerangkan ayat-ayat-Nya kepadamu, agar kamu mendapat petunjuk.(Al Imran:103)
“Kemudian jika kamu berlainan pendapat tentang sesuatu, maka kembalikanlah ia kepada Allah (Al-Quran) dan Rasul (sunnahnya), jika kamu benar-benar beriman kepada Allah dan hari kemudian. Yang demikian itu lebih utama (bagimu) dan lebih baik akibatnya.”(An-Nisa’ : 59).

Kedua, buang segera ego jauh-jauh. PPBM jangan terlalu ego hanya kerana PM adalah daripada partinya. Percayalah, akar umbi PPBM tidak kuat, bergantung kepada UMNO (PAS) untuk menggerakannya pada PRU15 akan datang

Ketiga, UMNO selaku parti yang paling senior, hendaklah bertindak secara hikmah dan matang. Saya tidak boleh bayangkan jika UMNO sanggup bekerjasama dengan ultra kiasu bagi menjatuhkan pimpinan PPBM. Jika itu berlaku, ia adalah satu malapetaka.

UMNO mesti mengakui dan menerima kewujudan PPBM kerana ia memang tidak dapat disangkal lagi. Ingat! Tertubuhkan PPBM adalah disebabkan oleh kelemahan dalam UMNO itu sehingga menyebabkan perpecahan berlaku. Terimalah hakikat ini.

Saya tidak nafikan UMNO perlu diberikan kerusi yang paling banyak berbanding rakan-rakan parti dalam PN. Perkara ini perlu dilakukan dengan strategi yang paling bijaksana.

Keempat, siapakah musuh kita yang sebenar? Perkara ini perlu jelas. UMNO dan PPBM, adalah sesama saudara, seagama. Air dicincang tidak akan putus. Isunya hari ini, siapa memerlukan siapa? Jawapannya, tidak siapa memerlukan siapa, tetapi sebenar adalah apa?

Apa yang benar, apa yang salah, yang telah dilakukan selama ini. Buatlah muhasabah dengan segera sebelum terlambat.

Kelima, PAS dan BERJASA mesti segera, bertindak untuk menjadi moderator kepada kedua parti yang sama yang sedang berseteru ini.

Jika tidak boleh juga bersatu, maka rakyat Malaysia mungkin tidak ada pilihan lain, melainkan memilih PAS dan BERJASA untuk menyelamatkan negara ini.

Keenam, ingatlah, hidup ini tidak kekal lama, kuasa dan semua yang ada hanya sementara. Tidak ada siapapun yang boleh menongkat langit. Perkiraan akhir kita, mahu ke syurga atau neraka. Syurga sudah terbentang luas, kenapa neraka yang dicari.

Coretan ini mungkin nampak sinis dan kelakar, tetapi semua itu tidak mustahil. Gerakan menyatukan ummah ini mesti dilakukan segera sebelum nasi menjadi bubur.

Tidak ada gunanya lagi menyesal jika sudah menjadi bubur walaupun menangis air mata darah sekalipun.

Sekali lagi, PRN Sabah, tahniah kepada yang menang, harap tidak ada lagi katak-katak yang akan melompat. Buanglah sifat haiwan ini, masukkan sifat manusiawi. In shaa Allah, kejayaan pasti akan bersama.

Prof Dr Ridhuan Tee Abdullah


Geng Nicky: Pegawai kanan polis pula ditahan

JOHOR BAHRU, 10 Ramadan 1442H, Khamis – Seorang pegawai kanan polis ditahan susulan terbabit dalam jenayah terancang, Geng Nicky.

Mengesahkan perkara itu, Ketua Polis Johor, Datuk Ayob Khan Mydin Pitchay berkata, kenyataan penuh berkaitan kes itu akan diberikan sebaik tangkapan selesai dilakukan.

Pihaknya juga akan melakukan tangkapan susulan berkaitan Geng Nicky.

“Kalau saya keluarkan satu demi satu kenyataan mengenai tangkapan akan menjejaskan operasi yang sedang berjalan.

“Insya-Allah apabila siap tangkapan nanti, saya akan buat sidang media untuk memaklumkan hasil keseluruhan operasi.

“Apa yang pasti, operasi ini masih lagi berterusan dan akan ada lagi tangkapan susulan,” katanya seperti dilapor media tempatan.

Selain itu, Ayob Khan berkata, polis juga telah mendapat kelulusan bagi menyenaraikan nama ahli perniagaan dalam buruan, Geng Nicky dalam senarai individu dikehendaki, selain dikenakan notis merah oleh polis antarabangsa.

Notis merah Nicky Liow mendapat kelulusan pada 20 April lalu, manakala isterinya, Niu Zhe yang juga warganegara China sehari kemudian.


Awang Sariyan terima Anugerah Tokoh Penggiat Sastera Johor

JOHOR BAHRU, 29 Zulhijjah 1442H, Ahad – Prof Datuk Seri Dr Awang Sariyan, dipilih menerima Anugerah Tokoh Penggiat Sastera Johor dalam Anugerah Sastera Johor ke-12 bagi tahun 2021.

Penganugerahan ini berkat usaha dan konsistensi beliau dalam perjuangan mengangkat dan memartabatkan bahasa kebangsaan, tanpa mengira konteks perubahan.

Menteri Besar Johor, Datuk Ir Hasni Mohammad berkata, anugerah itu membuktikan kerajaan negeri mengiktiraf sumbangan serta jasa penggiat karyawan dan penulis yang ada di negeri ini.

Katanya, pihaknya berbesar hati mengiktiraf perjuangan anak jati Johor dalam bahasa, sastera dan persuratan.

“Syabas kepada beliau. Usaha dan keringat perjuangan yang dicurahkan selama ini sungguh besar ertinya kepada kita semua. Perjuangan beliau wajar diteladani semua pihak.

“Kerajaan Johor akan sentiasa mendapatkan pandangan untuk menambahbaik pengiktirafan supaya lebih bersifat menyeluruh,” katanya seperti dilapor media tempatan hari ini.

Dalam pada itu, Hasni berkata, pengiktirafan itu secara langsung membuka peluang lebih besar kepada karyawan dan penulis untuk mengetengahkan bakat serta kualiti penulisan masing-masing.

Beliau yakin walaupun dalam keadaan pandemik, golongan karyawan masih mempunyai ilham serta idea yang bernas bagi melahirkan sebanyak mungkin karya kreatif, kritis dan berkualiti.


Pelajar perempuan Afghanistan bakal kembali ke sekolah

KABUL, 11 Rabiulawal 1443H, Isnin – Pelajar perempuan di Afghanistan bakal meneruskan sesi pembelajaran di sekolah selepas kebenaran mengenai perkara itu diumumkan dalam masa terdekat.

Jurucakap Kementerian Dalam Negeri, Qari Saeed Khosty berkata, tarikh yang tepat akan diumumkan Kementerian Pendidikan, tidak lama lagi.

“Daripada pemahaman dan maklumat yang diterima, semua universiti dan sekolah-sekolah akan dibuka dan semua pelajar perempuan akan dibenarkan kembali ke sekolah,” katanya.

Sejak Taliban mengambil alih kerajaan, remaja perempuan tidak dibenarkan ke sekolah tetapi amaran berkenaan tidak dikenakan kepada semua pelajar lelaki yang dibenarkan mengikuti sesi persekolahan seperti biasa.

Sementara itu, wartawan al-Jazeera Stefenie Dekker yang membuat liputan di Kabul berkata, pengumuman berkenaan bukan sesuatu yang baharu malah dijanjikan sejak dahulu lagi.

“Perkara ini adalah perkara yang sama kami dengar sejak Taliban mengambil alih pentadbiran, tetapi perkara ini sudah lama dijanjikan sehingga menyebabkan pelajar perempuan ketinggalan dalam pelajaran.

“Mereka mahu kembali ke sekolah, melanjutkan pelajaran dan ini juga merupakan salah satu tuntutan masyarakat antarabangsa agar Taliban melindungi hak kanak-kanak dan wanita untuk bersekolah dan bekerja. “katanya. – Agensi


Afghanistan menuju kehancuran

DUBAI, 17 Rabiulawal 1443H, Ahad – Menteri Sweden dan Pakistan memberi amaran Afghanistan berkemungkinan menjadi huru-hara kecuali jika masyarakat antarabangsa bertindak pantas.

Situasi di Afghanistan semakin kritikal selepas Taliban mengusir kerajaan yang disokong Barat pada Ogos sekali gus menghentikan bantuan berbilion dolar kepada ekonominya yang bergantung kepada bantuan.

“Negara ini berada di ambang kehancuran dan kejatuhan, lebih pantas dari yang kita sangka,” kata Menteri Pembangunan Sweden, Per Olsson Fridh kepada Reuters di Dubai.

Katanya, kejatuhan ekonomi memberikan persekitaran bagi kumpulan pengganas untuk berkembang, tetapi Sweden tidak akan menyalurkan dana melalui Taliban.

Sebaliknya, mereka akan meningkatkan sumbangan kemanusiaan melalui kumpulan masyarakat awam Afghanistan.

Kebanyakan negara dan institusi pelbagai hala telah menghentikan bantuan pembangunan namun meningkatkan bantuan kemanusiaan sejak Ogos, enggan mengesahkan penguasa baru Taliban.

Menteri Penerangan Pakistan, Fawad Chaudhry kemudian memberitahu Reuters bahawa penglibatan secara langsung dengan Taliban adalah satu-satunya cara untuk mencegah bencana kemanusiaan, dan menggesa berbilion dolar aset Afghanistan yang dibekukan di luar negara untuk dilepaskan.

“Adakah kita akan mendorong Afghanistan ke dalam huru-hara atau adakah kita akan cuba menstabilkan negara?,” katanya di Dubai.

Pembabitan juga akan mendorong perlindungan hak asasi manusia dan pembentukan sebuah pemerintahan berperlembagaan yang inklusif, katanya.

Pakistan mempunyai hubungan yang erat dengan Taliban dan sering dituduh menyokong kumpulan itu kerana memerangi kerajaan yang disokong Amerika Syarikat (AS) di Kabul selama 20 tahun – dakwaan yang ditolak oleh Islamabad. – Agensi


Sri Lanka kehabisan petrol

COLOMBO, 16 Syawal 1443H, Selasa – Perdana Menteri baharu Sri Lanka mengisytiharkan negara yang dilanda krisis itu sudah kehabisan stok petrol.

Ranil Wickremesinghe yang dilantik sebagai perdana menteri pada Khamis dalam satu ucapan kepada negara itu berkata, Sri Lanka memerlukan segera AS$75 juta (RM3.29 bilion) dalam pertukaran asing untuk membayar import penting.

“Buat masa ini, kami hanya mempunyai stok petrol untuk sehari. Beberapa bulan akan datang akan menjadi yang paling sukar dalam hidup kami.

“Kita mesti mempersiapkan diri untuk melakukan beberapa pengorbanan dan menghadapi cabaran dalam tempoh ini.

“Saya tidak mempunyai hasrat untuk menyembunyikan kebenaran dan berbohong kepada orang ramai,” katanya.

Menurutnya, dua penghantaran petrol dan diesel menggunakan talian kredit India boleh memberikan kelegaan dalam beberapa hari akan datang.

Bagaimanapun, negara itu juga menghadapi kekurangan 14 ubat penting.

Kekurangan bahan api dan ubat-ubatan ini – bersama dengan rekod inflasi dan ketiadaan bekalan eletrik yang berpanjangan – telah membawa kesukaran yang teruk kepada rakyat Sri Lanka, dalam krisis kewangan terburuk sejak kemerdekaan dari Britain pada 1948.

Negara itu hampir muflis dan menangguhkan pembayaran balik kira-kira AS$7 bilion (RM30.75 bilion) pinjaman asing yang akan dibayar tahun ini daripada AS$25 bilion (RM10.98 bilion) yang akan dibayar menjelang 2026.

Jumlah hutang luar negara ialah AS$51 bilion (RM224.09 bilion).

Krisis itu membawa kepada bantahan meluas terhadap Presiden Gotabaya Rajapaksa dan keluarganya, yang memuncak dengan peletakan jawatan abang sulungnya Mahinda sebagai perdana menteri minggu lalu.

Ia selepas sembilan orang terbunuh dan 300 cedera dalam pertempuran antara penyokong kerajaan serta penunjuk perasaan. – Agensi


ISMA, Yayasan Ikhlas agih sumbangan kepada 250 keluarga di Sabah

BANGI, 12 Jamadilakhir 1442H, Isnin – Relawan Muda Ikatan Muslimin Malaysia (ISMA) Kota Kinabalu konsisten mengagihkan sumbangan di beberapa perkampungan pedalaman sekitar Kota Kinabalu, Sabah.

Sebanyak 250 buah keluarga menerima sumbangan bahan makanan seperti ayam, telur, beras dan barangan asas lain.

Pengagihan sumbangan yang dijalankan Relawan Muda ISMA Kota Kinabalu dan Yayasan Ikhlas itu turut diberikan kepada golongan asnaf bersasar di Kampung Saga, Kampung Koelongan, Kampung Kibagu, Kampung Selambangun dan Kampung Sabang.

Presiden ISMA, Haji Aminuddin Yahaya dalam kenyataan di Facebook mengucapkan tahniah kepada pasukan sukarelawan yang komited meneruskan pengagihan bantuan kepada golongan sasar di negeri berkenaan.

“Tahniah dan syabas kepada sukarelawan yang bersusah payah menempuhi jalan-jalan dan laluan-laluan yang penuh berliku demi membantu saudara-saudara kita yang memerlukan.

“InsyaAllah kita akan terus bergerak membantu dan membela umat ini selagi mampu,” katanya.


Tak sampai 24 jam gencatan, bumi Palestin kembali digegar Zionis

BAITULMAQDIS, 9 Syawal 1442H, Jumaat – Kurang 24 jam selepas gencatan senjata dipersetujui di antara Israel dan Pergerakan Perjuangan Islam Palestin (Hamas), polis negara pengganas itu kembali menyerang perkarangan Masjid al-Aqsa.

Bukan setakat menyerang, mereka turut melepaskan tembakan gas pemedih mata ke arah penduduk Palestin selepas solat Jumaat.

Al Jazeera yang memetik saksi kejadian sebagai berkata, selepas solat Jumaat, warga Palestin yang menetap di sekitar perkarangan Masjid al-Aqsa berkumpul bagi meraikan kejayaan gencatan senjata oleh Hamas.

Difahamkan, polis Israel yang ditempatkan di sebelah perkarangan masjid menyerbu ke kawasan berkenaan, tatkala penduduk Palestin sedang meraikan kemenangan.

Polis rejim Zionis kemudian bertindak menggunakan langkah-langkah kawalan orang ramai dengan melepaskan bom tangan, bom asap dan gas pemedih mata.

“Mereka mula melepaskan tembakan ke arah orang ramai sebagai usaha untuk meleraikannya,” lapor wartawan Al Jazeera, Imran Khan.

Pertubuhan Bulan Sabit Merah di Baitulmaqdis melaporkan, 20 cedera ekoran daripada serangan tersebut.

Terdahulu, puluhan ribu umat Islam menunaikan solat Jumaat yang kemudian diikuti dengan perayaan, nyanyian serta pengedaran manisan.

Sekitar jam 2 pagi waktu tempatan, Semenanjung Gaza secara rasminya meraikan kemenangan selepas rejim Israel terpaksa berundur menerusi gencatan senjata mulai hari ini.

Dalam satu kenyataan dari Pejabat Perdana Menteri Israel, Benjamin Netanyahu memaklumkan bahawa Kabinet keselamatan sebulat suara menerima cadangan Mesir untuk melaksanakan gencatan senjata tanpa syarat.

Keputusan itu disahkan juga oleh Hamas dalam satu kenyataan, yang berkuat kuasa pada jam 2 pagi tadi. – Agensi


Permohonan tiga insentif Perkeso dibuka hari ini

KUALA LUMPUR, 5 Zulhijjah 1442H, Khamis – Pertubuhan Keselamatan Sosial (Perkeso) mengumumkan permohonan tiga insentif dilaksanakan di bawah Pakej Perlindungan Rakyat dan Pemulihan Ekonomi (PEMULIH), dibuka mulai hari ini hingga 31 Disember tahun ini.

Dalam kenyataan hari ini, permohonan program insentif yang dibuka itu termasuk Program PenjanaKerjaya 3.0, Program KerjayaGig dan SIP Prihatin 2.0 untuk terus menggalakkan pewujudan pekerjaan baharu.

Menurut Perkeso, majikan yang telah menggaji pekerja bermula 15 Jun lepas dan seterusnya, layak untuk memohon insentif pengambilan pekerja di bawah program-program tersebut.

Sebelum ini, Perdana Menteri, Tan Sri Muhyiddin Yassin mengumumkan pakej PEMULIH bernilai RM150 bilion merangkumi suntikan langsung fiskal sebanyak RM10 bilion bertujuan memberi bantuan menyeluruh kepada rakyat 28 Jun lepas.

Pakej itu membuka ruang untuk pelanjutan Insentif Pengambilan Pekerja melalui Program PenjanaKerjaya 3.0 yang melayakkan majikan menerima 40 hingga 60 peratus subsidi daripada jumlah gaji pekerja untuk tempoh enam bulan.

Kerajaan turut meluaskan Elaun Mencari Pekerjaan (SIP Prihatin 2.0) kepada golongan bukan pencarum Perkeso menerusi portal KerjayaGig, yang mana elaun sebanyak RM300 sebulan disediakan apabila mereka menghadiri tiga temu duga dalam sebulan bagi tempoh dua bulan.

Majikan dan pencari kerja boleh membuat permohonan insentif-insentif di bawah PenjanaKerjaya 3.0 dan Program KerjayaGig melalui pautan https://penjanakerjaya.perkeso.gov.my.

Sementara itu, permohonan bagi program SIP Prihatin 2.0 boleh dibuat melalui aplikasi telefon mudah alih Prihatin Perkeso yang boleh dimuat turun di Google Play Store ataupun Apple App Store mulai jam 12 tengah hari ini.

Sebarang pertanyaan lanjut boleh layari laman web rasmi di www.perkeso.gov.my dan boleh hubungi nombor careline Perkeso di 1-300-22-8000. – Bernama


Judi: Contohi Kedah perkasa syariat Allah SWT meskipun dicaci

BANGI, 29 Rabiulakhir 1443H, Sabtu – Sudah sampai masa negeri-negeri lain mengikut jejak langkah Kedah dalam memperkasa syariat Allah SWT.

Sebelum ini, Kedah menerusi pihak berkuasa tempatan (PBT) tidak lagi memberi kelulusan lesen premis perjudian selain mengehadkan aktiviti penjualan arak di seluruh negeri, berkuat kuasa serta-merta.

Menteri Besar, Datuk Seri Muhammad Sanusi Md Nor berkata keputusan, itu dibuat bagi mengelak mudarat yang lebih besar kepada penduduk.

Biarpun terdapat bantahan daripada pelbagai pihak termasuk Ahli Dewan Undangan Negeri (ADUN) pembangkang di negeri itu, beliau tetap mempertahankan keputusannya.

Menurutnya, keputusan itu dibuat sebagai menuruti perintah Allah SWT dan menunjukkan rasa syukurnya kepada nikmat yang dikurniakan kepada negeri ini.

Sehubungan itu, pemerhati politik, Ustaz Haji Omar Kassim menyarankan supaya negeri lain turut mengambil langkah ke hadapan seperti Kedah.

“Masanya untuk memperkasa syariat Allah.

“Walau bakal berdepan bantahan dan cacian, negeri-negeri lain perlu mengikut jejak langkah negeri Kedah yang tidak akan memberi kelulusan lesen premis perjudian, mengehadkan aktiviti penjualan arak berkuat kuasa serta-merta,” katanya.


Protes anti-Bashar berterusan, masuki minggu kedua

ALEPPO, 14 Safar 1445H, Khamis – Protes antikerajaan mencengkam selatan Syria untuk dua minggu berturut-turut, apabila tuntutan awam terhadap pembaharuan ekonomi meningkat kepada desakan peletakan jawatan Presiden Bashar al-Assad.

Ratusan penunjuk perasaan turun ke jalan di Sweida dan di bahagian Aleppo yang dikawal kerajaan – Daraa, Deir Ezzor dan Jableh – sebagai memprotes keadaan kehidupan dan ekonomi yang semakin merosot, termasuk menggesa pembebasan tahanan politik.

Penunjuk perasaan juga mengutuk perbuatan rasuah yang berterusan dan kelemahan pada urus tadbir negara.

“Ini mengenai mempertanggungjawabkan Bashar al-Assad dan pelaku salah laku, dan menyeru pembebasan tahanan dan orang hilang,” kata seorang penunjuk perasaan berusia 25 tahun dari Sweida, Shadi al-Dubaisi.

Protes itu tercetus susulan keputusan kerajaan mengurangkan subsidi bahan api awal bulan ini, termasuk kemerosotan berterusan mata wang lira Syria.

Sejak minggu lalu, penunjuk perasaan berkumpul di Dataran Karama di bandar itu setiap hari.

Mereka menyekat jalan, berdemontrasi dan mengalih keluar foto serta papan iklan yang memaparkan wajah rejim Bashar. Malah, dalam satu video dikongsi dalam talian menunjukkan penunjuk perasaan membakar imej pemimpin itu.

Menurut Dubaisi, terdapat sekitar 35 atau 40 tempat orang ramai berkumpul untuk berdemontrasi.

Pasukan kerajaan telah bertindak balas terhadap protes dengan kekerasan, selain pihak keselamatan mengancam menggunakan senjata untuk menakutkan penunjuk perasaan pada beberapa keadaan.

Sebuah saluran TV tempatan, Syria Television melaporkan, kejadian tembakan berlaku di Shahba, di utara wilayah itu, tetapi tiada kematian direkodkan.

“Setakat ini, semua pilihan ada di atas meja. Tiada siapa yang tahu sejauh mana kita akan pergi dengan rejim ini, tetapi satu perkara yang pasti ialah kita sebagai rakyat akan meneruskan demonstrasi dan menuntut pemergian rejim,” katanya. – Agensi


KPM jangan tunduk keluarkan lima hadis dari modul asal

BANGI, 20 Safar 1445H, Rabu – Kementerian Pendidikan (KPM) digesa bertegas mempertahankan modul asal Hadis 40 Imam Nawawi dalam pelaksanaannya di Sekolah Menengah Kebangsaan Agama (SMKA) dan Sekolah Agama Bantuan Kerajaan (SABK) seluruh negara.

Ini susulan, dakwaan Pengerusi Persatuan Hindu Agamam Ani Malaysia, Arun Dorasamy bahawa KPM telah mengeluarkan lima hadis daripada modul asal Hadis 40 Imam Nawawi.

Arun yang juga seorang peguam mendakwa, tindakan KPM itu dimaklumkan kepadanya oleh Persatuan Hindu Sangam Malaysia (MHS).

Dakwanya, lima hadis dikeluarkan itu, termasuk hadis ke-8 daripada hadis 40 tersebut, kerana dianggap tidak selari dengan aspirasi perpaduan.

Mengulas perkara itu, pengamal undang-undang, Lukman Sheriff menegaskan, terlalu besar implikasi yang akan berlaku sekiranya KPM tunduk kepada langkah mengeluarkan lima hadis daripada modul asal.

“(Ia) seolah-olah ada hadis tak sesuai untuk muslim di Malaysia. Nanti anak kita ada ‘impression’ agama kita tak betul. Bahaya ini.

“Agama Islam patut muslim tentukan. Dan amalan muslim di sini adalah amat toleran dan bertolak ansur. Kita hidup bersama semua bangsa dan agama dengan aman damai cukup,” katanya dalam kenyataan, hari ini.

Beliau menegaskan, setiap toleransi dengan bangsa dan agama lain perlu ada had, apatah lagi dalam urusan membabitkan agama Islam.

“Kita ‘kind’ berbaik terhadap semua bangsa. Semua ini ajaran Islam amalan kita. Tak boleh tengok ‘in silo’ dan memilih-milih hadis.  Tak betul ni.

“Toleransi kita pun mesti ada had. Minta sangat kerajaan buat yang betul. Kita di belakang KPM pertahan Hadis 40 ini. Bukankah ini isu 3R juga?,” katanya.

Sebelum ini, KPM memaklumkan program rintis Modul Penghayatan Hadis 40 Imam Nawawi akan dilaksanakan dengan melibatkan guru dan murid beragama Islam di 61 Sekolah Menengah Kebangsaan Agama (SMKA) dan 228 Sekolah Agama Bantuan Kerajaan (SABK) seluruh negara.

Ia dilancarkan pada 19 Ogos dan diperkenalkan untuk memupuk kefahaman dan penghayatan hadis bermula di peringkat sekolah.

Meskipun telah dijelaskan bahawa pelaksanaan modul itu hanya untuk guru dan pelajar beragama Islam, ia tetap menjadi polemik khususnya dalam kalangan bukan Islam sehingga menimbulkan pelbagai spekulasi.


Jangan biarkan negara jadi medan operasi jahat Mossad

BANGI, 22 Rabiulawal 1444H, Rabu – Malaysia tidak boleh dibiarkan menjadi medan operasi pengintipan jahat mana-mana pihak, apatah lagi oleh rejim haram seperti Israel yang tidak diiktiraf oleh negara.

Justeru, adalah kritikal untuk pihak berkuasa meneliti dan menyiasat saluran serta ‘entry window’ yang membolehkan operasi sedemikian menyelinap masuk, bertapak serta beroperasi di dalam negara ini.

Naib Presiden UMNO, Datuk Seri Mohamed Khaled Nordin berkata, penglibatan ramai warga tempatan yang tidak bertanggungjawab dalam sindiket ini menuntut kita untuk bukan sahaja memberikan mereka hukuman yang tegas dan keras.

Bahkan, pasukan khas mesti dibentuk dengan segera untuk meneliti dan mendalami taktik serta strategi Mossad mendekati dan melatih orang tempatan.

“Sudah pasti semua ini tidak berlaku dengan mudah melainkan mereka benar-benar memahami ekosistem dan pendekatan keselamatan dalam negara kita.

“Pihak kerajaan mesti melihat isu ini secara serius dan menjelaskannya kepada masyarakat. Kita bukan sahaja ingin menjawab kekeliruan dan mengetahui perkara sebenar. Tetapi ia juga boleh menjadi amaran serta meningkatkan kesedaran orang awam berhubung jenayah ini,” katanya dalam kenyataan hari ini.

Lebih membimbangkan, Khaled berkata, perkara ini dikatakan bukanlah sesuatu yang baharu.

“Susulan itu, saya secara peribadi dan UMNO secara amnya percaya wujud keperluan untuk Kerajaan Malaysia khususnya, antara lain, Kementerian Dalam Negeri tampil membuat penjelasan yang lengkap berhubung perkara ini.

“Sudah pastilah isu ini menimbulkan kebimbangan dan kegusaran dalam kalangan banyak pihak. Ia bukan sahaja isu keselamatan. Malah, ini sebetulnya isu kedaulatan dan maruah negara,” katanya.

Terdahulu, akhbar berbahasa Inggeris, New Straits Times (NST) dalam laporannya mendakwa ejen Mossad sudah memasuki negara ini dalam usaha mengesan dan menculik rakyat Palestin yang mereka percaya sebagai aset Briged Hamas al-Qassam.

Memetik laporan itu, Mossad dipercayai merekrut aset tempatan untuk membantu rejim Zionis memburu anggota Hamas di Malaysia, termasuk dalam kes penculikan dua lelaki Palestin di ibu negara, baru-baru ini.

Sementara itu, Ketua Polis Kuala Lumpur, Datuk Azmi Abu Kasim berkata, setakat ini, siasatan masih dijalankan berhubung kes berkenaan.

Menurutnya, polis tidak dapat mengesahkan terdapat membabitan agensi perisikan luar dalam kejadian penculikan lelaki Palestin di Jalan Mayang di ibu negara pada 28 September lalu seperti dilaporkan akhbar tersebut.


Virus Langya pula dikesan di China

BEIJING, 14 Muharram 1444H, Jumaat – Penyelidik sedang memantau virus baharu yang dikenal pasti di China, didakwa transmisi jangkitan dari haiwan ke manusia.

Walaupun lebih 35 kes telah direkodkan di timur China sejak virus itu mula dikesan pada akhir 2018, ia hanya dikenal pasti secara rasmi minggu ini.

Kes henipavirus Langya (LayV) dilaporkan kebanyakannya dalam kalangan petani di wilayah timur Shandong dan Henan antara Disember 2018 dan Mei 2021, tanpa kematian setakat ini.

Pakar yang mengenal pasti virus itu berkata, LayV adalah sebahagian daripada genus virus yang dipanggil henipavirus – biasanya berada dalam kelawar buah -, menurut laporan New Scientist yang berpangkalan di United Kingdom (UK).

Laporan itu berkata, ia adalah genus sama termasuk virus Hendra – yang pertama kali dikenal pasti di Australia pada 1994 dan diketahui menjangkiti manusia serta kuda.

Virus Nipah, pertama kali dikesan pada 1999 di Malaysia juga adalah sebahagian daripada genus itu, katanya.

Kedua-dua virus mempunyai kadar kematian yang tinggi pada manusia.

Laporan itu berkata, individu yang dijangkiti LayV akan mempunyai simptom seperti demam, keletihan, batuk, sakit otot, loya dan sakit kepala.

Virus LayV boleh dikenal pasti menggunakan sampel calitan kerongkong daripada individu yang mengalami demam dan sejarah terdedah dengan haiwan.

Virus ini juga ditemui pada anjing (lima peratus) dan dua peratus pada kambing.

Setakat ini, para penyelidik tidak menemui bukti penularan dari manusia ke manusia.

Bagi sembilan individu yang dijangkiti, pengesanan kontak dengan 15 ahli keluarga mereka mendedahkan tiada penularan LayV, kata laporan.

“Ini menunjukkan bahawa virus itu tidak menular dari manusia ke manusia, sebaliknya haiwan ke manusia.

“Namun begitu, saiz sampel terlalu kecil untuk menolak transmisi jangkitan manusia ke manusia,” kata laporan.-  Agensi


Bakar al-Quran: Malaysia perlu panggil Duta Sweden suarakan bantahan

BANGI, 11 Zulhijjah 1444H, Jumaat – Pembangkang menggesa kerajaan memanggil segera Duta Sweden ke Malaysia bagi menyatakan bantahan keras terhadap tindakan ekstremis membakar kitab suci al-Quran di luar sebuah masjid di Stockholm, Rabu lalu.

Ketua Pembangkang, Datuk Seri Hamzah Zainuddin berkata, kejadian membakar al-Quran di negara itu bukanlah kali pertama berlaku, tetapi sudah berulang.

Justeru, tindakan ekstremis dan biadab itu mesti ditolak dan dihentikan kerana ia jelas merangsangkan rasa kebencian, perkauman serta bertentangan dengan usaha-usaha antarabangsa, katanya.

“Saya sebagai Ketua Pembangkang mengecam sekeras-kerasnya tindakan ekstremis, biadab dan keji Salwan Momika yang membakar kitab suci al-Quran di luar sebuah masjid di Stockholm, semasa sambutan Aidiladha pada Rabu.

“Pada masa yang sama, saya dan Ahli Parlimen Perikatan Nasional juga melahirkan rasa kecewa yang teramat sangat dengan sikap kerajaan Sweden yang membenarkan insiden tersebut berlaku walaupun sedar perbuatan Momika itu boleh mencetuskan perbalahan agama,” katanya dalam kenyataan, hari ini.

Hamzah berkata, adalah malang apabila kerajaan Sweden tidak bertindak sepatutnya dalam menyuburkan nilai-nilai toleransi, kesederhanaan dan penolakan terhadap ekstremisme apabila sekali lagi membenarkan insiden sedemikian berlaku di negara berkenaan.

“Sehubungan itu, sudah sampai masanya Malaysia menggunakan suara serta haknya dengan lantang dan segera memanggil Duta Sweden ke Malaysia bagi menyatakan bantahan keras terhadap kejadian itu,” katanya.

Sebelum ini, media melaporkan seorang lelaki berasal dari Iraq bertindak membakar al-Quran di luar sebuah masjid di Stockholm sehingga mencetuskan kemarahan Turkiye ketika Sweden berusaha menyertai Pertubuhan Perjanjian Atlantik Utara (NATO).

Perbuatan biadab itu dilakukan dua lelaki di luar masjid utama di ibu negara Sweden menjelang sambutan Aidiladha.

Kira-kira 200 penduduk menyaksikan perbuatan Salwan Momika yang membakar kitab suci itu. Pada mulanya, Salwan dilihat mengoyakkan beberapa helaian al-Quran sebelum mengelap kasutnya.

Dia kemudian meletakkan hirisan bacon (hirisan daging khinzir yang disalai) sebelum membakar kitab suci umat Islam itu.


6 cedera serangan bom tangan di masjid Kabul

KABUL, 4 Ramadan 1443H, Rabu – Sekurang-kurangnya enam orang cedera dalam letupan bom tangan di sebuah masjid di Kabul – ibu negara Afghanistan -, kata polis beberapa minit selepas jemaah menunaikan solat Zohor.

Jurucakap polis Kabul, Khalid Zadran memberitahu AFP bahawa sebutir bom tangan dilemparkan ke dalam masjid Pul-e-Khisti dan seorang suspek telah ditahan di lokasi kejadian.

Masjid itu terletak di kawasan Kabul yang padat dengan penduduk dan dikelilingi oleh kedai dan pasar yang sibuk.

“Kami telah selesai solat dan sedang keluar dari masjid apabila letupan berlaku,” kata seorang jemaah, Mohammed Yasin kepada AFP.

Tiada kumpulan mengaku bertanggungjawab dalam serangan berkenaan, bagaimanapun Kumpulan Daesh Khorasan (IS-K) telah melakukan serangan baru-baru ini di Kabul dan beberapa bandar lain.

IS-K mengaku bertanggungjawab serangan ke atas hospital tentera di Kabul pada November lalu yang menyebabkan 19 maut serta serangan berani mati pada Oktober lalu di sebuah masjid Syiah di Kandahar yang menyebabkan sekurang-kurangnya 60 orang terbunuh.

Pegawai Taliban menegaskan tentera mereka telah mengalahkan kumpulan itu, namun menurut penganalisis, IS-K adalah cabaran keselamatan utama kepada pemerintah baharu Afghanistan. – Agensi


Kerajaan sumbang RM260,000 kepada agensi mengurus zakat

PUTRAJAYA, 9 Jamadilakhir 1442H, Jumaat – Kerajaan bersetuju menggunakan peruntukan Tabung Musa’adah COVID-19 Jabatan Kemajuan Islam Malaysia (Jakim)-Yayasan Wakaf Malaysia (YWM) untuk menyumbang RM260,000 kepada agensi mengurus zakat di seluruh negara selain Wilayah Persekutuan.

Menteri di Jabatan Perdana Menteri (Hal Ehwal Agama) Datuk Seri Dr Zulkifli Mohamad Al-Bakri dalam kenyataan hari ini berkata sumbangan itu sebagai tanda sokongan atas usaha murni mereka membantu golongan yang terjejas ekoran pelaksanaan Perintah Kawalan Pergerakan (PKP).

Sejak Mac 2020 hingga ke hari ini, agihan sumbangan melalui misi Musa’adah COVID-19 oleh agensi-agensi agama di bawah Jabatan Perdana Menteri telah mencecah hampir RM365 juta, katanya.

Zulkifli ketika menzahirkan rasa simpati kepada negeri-negeri yang dilanda musibah banjir berkata kerajaan juga bersetuju untuk memperuntukkan sumbangan tambahan sebanyak RM40,000 kepada Majlis Agama Islam Johor, Majlis Ugama Islam dan Adat Resam Melayu Pahang, Majlis Agama Islam Dan Adat Istiadat Melayu Kelantan dan Majlis Agama Islam Dan Adat Melayu Terengganu. – Bernama


Mata wang tempatan tahap agak baik minggu ini

KUALA LUMPUR, 1 Muharam 1445H, Rabu – Ringgit dijangka terus mengukuh berdasarkan kepada pergerakan trend terkini, kata Timbalan Menteri Kewangan 1, Datuk Seri Ahmad Maslan.

Dalam rancangan Agenda Awani: Cerita Ringgit dan Poket Rakyat yang disiarkan malam tadi, beliau berkata, ini berikutan mata wang tempatan itu mencatatkan tahap agak baik minggu ini iaitu dalam lingkungan RM4.53-RM4.63 berbanding dolar Amerika Syarikat.

“Selain itu, indeks komposit Kuala Lumpur (KLCI) juga menunjukkan peningkatan daripada 1,380 mata kepada 1,406 mata yang menunjukkan ekonomi Malaysia sedang menuju ke arah yang tepat, seiring dengan asas-asas yang kukuh.

“Antara faktor yang menyumbang kepada peningkatan ini adalah pengurangan kadar defisit fiskal iaitu pada masa ini 5.6 peratus daripada keluaran dalam negara kasar. Kerajaan sedang berusaha untuk menurunkannya kepada lima peratus.

“Kerajaan berjaya menguruskan hutang dengan baik dan membayar hutang itu dengan kadar bayaran yang tidak melebihi 15 peratus daripada hasil negara,” katanya.

Menurut Ahmad, kerajaan akan terus berbelanja untuk kebaikan rakyat.

“Kerajaan berazam untuk terus melaksanakan belanja yang memberi manfaat kepada rakyat. Bajet 2023 sebanyak RM388.1 bilion adalah bajet terbesar dalam sejarah negara. Sejumlah RM289 bilion daripada bajet itu diperuntukkan bagi perbelanjaan mengurus dan RM99 bilion untuk pembangunan.

“Sehingga bulan Jun, separuh tahun ini, sebanyak 49 peratus daripada bajet pembangunan telah digunakan. Bagaimanapun, Perdana Menteri (Datuk Seri Anwar Ibrahim) ingin meningkatkannya kepada 60 peratus menjelang Ogos dan saya yakin sasaran ini dapat dicapai,” katanya. – Bernama


BERJASA sedia tanding kerusi ‘tradisi’ MCA

Oleh Athirah Huda Zalhe

BANGI, 26 Muharram 1442H, Isnin – Barisan Jemaah Islamiah Se-Malaysia (BERJASA) bersedia untuk meletakkan calon di kerusi – yang kononnya tradisi – MCA dan MIC pada Pilihan Raya Umum Ke-15 (PRU15) nanti.

Bahkan, BERJASA dengan prinsip Watan, Hikmah dan Wibawa juga terbuka untuk bertanding di mana-mana kawasan majoriti pengundi Melayu, kata Naib Presidennya, Ustaz Mohd Hazizi Ab Rahman.

“Selagi ada calon-calon rakyat yang berwibawa dan berintegriti yang mahu bertanding atas tiket BERJASA, selain pemimpin BERJASA sendiri, kita bersedia.

“Rakyat Malaysia berhak mendapat calon berwibawa dan berintegriti, bukan sekadar calon yang mendapat restu ‘warlord’ parti yang mengamalkan politik wang,” katanya kepada Ismaweb.net, hari ini.

Beliau berkata demikian mengulas saranan penganalisis politik, Prof Dr Ridhuan Tee Abdullah supaya BERJASA atau Bebas meletakkan calon di kawasan majoriti Bumiputera, sekiranya MCA bertanding.

Ridhuan Tee menerusi artikel di ruangan kolumnis Ismaweb.net hari ini berkata, sebanyak mana kerusi yang ditandingi MCA berdepan dengan DAP di kawasan majoriti Cina, sebanyak itu juga wakil parti Melayu atau Bebas turut bertanding.

“Ultra kiasu MCA mesti akan mempertahankan bermati-matian kerusi ‘tradisi’ kawasan majoriti Melayu, yang ditandingi selama ini, sekurang-kurangnya untuk memberikan kemenangan mudah kepada ultra kiasu DAP.

Itulah sahaja cara bagi meneruskan agenda bersama walaupun caranya berbeza MCA secara evolusi, manakala DAP secara revolusi,” dakwanya.

Bersetuju dengan pandangan Prof Ridhuan Tee, Ustaz Mohd Hazizi berkata, BERJASA sudah biasa bertanding di kawasan MCA dan MIC.

“Namun, parti-parti Melayu lain dengan mudah tunduk kepada MCA dan MIC, setelah mereka menang kerusi dengan selesa.

“Sehubungan itu, BERJASA bukan sekadar bertanding di kawasan MCA, malah akan masuk ke kawasan-kawasan majoriti Melayu,” katanya.


RUU Anti Lompat Parti: Pindaan Perlembagaan sedia ada lebih praktikal

BANGI, 13 Ramadan 1443H, Jumaat – Pindaan Perlembagaan sedia ada bagi Rang Undang-Undang (RUU) Anti Lompat Parti dilihat lebih praktikal berbanding mewujudkan sebuah akta perundangan baharu.

Pandangan berkenaan disuarakan Ahli Parlimen Tuaran, Datuk Seri Panglima Wilfred Madius Tangau yang melihat lebih 40 negara yang terlibat mempunyai undang-undang seperti ini.

Malah, tidak ada akta yang digubal, melainkan membuat pindaan dalam Perlembagaan sedia ada sahaja.

“Tidak ada negara di dunia ini yang mempunyai akta berasingan untuk menangani lompat parti.

“Undang-undang anti lompat parti ini perlu diberi tumpuan kepada pindaan Perlembagaan Persekutuan yang ada sekarang tanpa melibatkan pembuatan akta baharu.

“Saya menyokong penuh pada cadangan asal iaitu pindaan-pindaan seperti pada artikel Perkara 10 (3), Perkara 48 (6) dan juga Perkara 160, kalau perlu ada takrifan dan sebagainya dan juga pada Jadual 8,” katanya dalam kenyataan, hari ini.

Madius yang juga Presiden Pertubuhan Kinabalu Progresif Bersatu (UPKO) memaklumkan, terdapat juga cadangan mewujudkan akta berasingan seperti Recall Election.

Beliau menyifatkan cadangan berkenaan sesuatu yang baik, namun menegaskan negara ini belum bersedia ke arah itu kerana melibatkan banyak pindaan undang-undang yang lain.

“Pada masa yang sama, ia juga melibatkan penggunaan banyak sumber kepada Suruhanjaya Pilihan Raya (SPR) dan menyebabkan kepada peningkatan kos kewangan dan juga mungkin kakitangan.

“Untuk itu, pindaan Perlembagaan Persekutuan yang sedia ada merupakan satu langkah yang praktikal buat masa ini,” katanya.

Madius adalah seorang daripada 11 Ahli parlimen yang dipilih sebagai Ahli Jawatankuasa Pilihan Khas RUU Anti Lompat pada Sidang Khas Parlimen Dewan Rakyat baru-baru ini.


Malang sekali demi kuasa politik, sekolah vernakular kekal jadi manifesto

Oleh Siti Hafidah Abd Ghaffar

BANGI, 9 Rabiulakhir 1444H, Jumaat – Meskipun impak sekolah vernakular ‘buruk’ kepada perpaduan negara, malangnya ia masih kekal menjadi manifesto parti politik tertentu dalam mana-mana pilihan raya.

Walaupun hakikatnya – lebih memecah-belahkan daripada menyatupadukan — sistem sekolah vernakular ini akan tetap disokong oleh sesetengah pihak atau parti demi kelangsungan politik masing-masing.

Felo Majlis Profesor Negara, Profesor Emeritus Datuk Dr Teo Kok Seong berkata, pengiktirafan sekolah vernakular sebagai janji pilihan raya umum bukan perkara baharu, sebaliknya ia telah bermula sejak tahun 1955 lagi.

Beliau yakin usaha itu akan terus berlaku atas dasar ia bukan sahaja sangat dikehendaki kaum bukan Melayu, khususnya Cina dan India, bahkan faktor penting untuk kemenangan pihak yang bertanding.

Walhal ia tidak baik untuk perpaduan negara yang utuh, walaupun perlu diakui akan terus menjadi sebahagian daripada sistem pendidikan negara.

“Ini kerana ianya telah diputuskan mahkamah sebagai entiti sah dalam dua kes berlainan oleh dua Mahkamah Tinggi yang berbeza.

“Justeru, kewujudan sekolah vernakular bukan sahaja hendaklah diterima walaupun dengan hati yang berat, ianya memang adalah sebahagian daripada kehidupan nasional di negara ini.

“Ini kerana nama rasminya ialah Sekolah Kebangsaan, yakni sekolah negara atau lebih tepat lagi ialah Sekolah Jenis Kebangsaan, iaitu sejenis sekolah negara,” katanya ketika dihubungi Ismaweb.net.

Kok Seong menyifatkan sekolah vernakular sebagai ‘duri dalam daging’ iaitu sesuatu yang didapati selalu menyakat, selain ianya ‘bagai mendukung biawak hidup’, yakni sokongan berterusan kepada sesuatu yang akhirnya pasti akan menyusahkan kehidupan rakyat dalam konteks nasionaliti Malaysia.

“Inilah destini Malaysia yang terpaksa meneruskan sesuatu yang tidak baik kerana kepimpinan politiknya tidak mahu mengambil risiko tidak disokong dari segi undi, untuk memberhentikankannya.

“Dengan ini, Malaysia terus-terusan akan tidak bersatu padu dalam erti kata sebenar-benarnya kerana dibenar dan digalakkan oleh pengasingan etnik dalam bentuk polarisasi kaum pada usia muda di tadika dan sekolah rendah.

“… yang berterusan di sekolah menengah sehinggalah ke institusi pendidikan tinggi dan tempat bekerja,” katanya.

Sebelum ini, Presiden UMNO, Datuk Seri Dr Ahmad Zahid Hamidi memberi jaminan untuk mempertahankan sekolah-sekolah vernakular di negara ini sekiranya parti itu diberikan mandat semula dalam Pilihan Raya Umum ke-15 (PRU15), tidak lama lagi.

Beliau menyifatkan, sekolah vernakular adalah hak masyarakat majmuk di negara ini.

Pautan berkaitan;


COVID-19: China rekod hampir 60,000 kematian dalam sebulan

BEIJING, 22 Jamadilakhir 1444H, Ahad – Pihak berkuasa kesihatan China pada Sabtu melaporkan hampir 60,000 kematian berkaitan COVID-19 direkodkan dalam tempoh sebulan.

Angka itu adalah jumlah kematian terbesar pertama yang dikeluarkan oleh kerajaan sejak China melonggarkan sekatan wabak pada awal Disember lalu.

Menurut pegawai Suruhanjaya Kesihatan Kebangsaan (NHC), China merekodkan 59,938 kematian berkaitan COVID-19 antara 8 Disember 2022 hingga 12 Januari lalu.

Jumlah itu hanya merujuk kepada kematian yang direkodkan di kemudahan perubatan, namun dijangkakan ia berkemungkinan lebih tinggi.

Data itu termasuk 5,503 kematian disebabkan oleh kegagalan pernafasan secara langsung akibat virus itu dan 54,435 kematian disebabkan oleh keadaan asas berkait dengan COVID-19, kata Ketua Biro Pentadbiran Perubatan NHC, Jiao Yahui.

Katanya, purata umur mereka yang telah meninggal dunia ialah 80.3, dengan 90.1 peratus kematian membabitkan individu berusia 65 tahun ke atas.

Pegawai kesihatan juga menjangkakan bahawa puncak gelombang semasa sudah berlalu, berikutan hanya di bawah 2.9 juta pesakit melawat klinik demam pada 23 Disember.

Namun angka itu telah menurun kepada 477,000 di seluruh negara pada 12 Januari lalu.

Jiao berkata, bilangan pesakit COVID-19 yang dimasukkan ke hospital terus menurun seperti nisbah pesakit yang diuji positif wabak itu.

Sebelum ini, China didakwa tidak melaporkan jumlah kematian dengan angka tepat sejak membatalkan dasar sifar COVID-19 pada awal Disember lalu.-  Agensi


Usaha KKM hapus stigma pesakit COVID-19 tumpuan Dewan Rakyat hari ini

KUALA LUMPUR, 26 Rabiulawal 1442H, Khamis – Usaha yang telah dilaksanakan Kementerian Kesihatan Malaysia (KKM) bagi menghapuskan stigma terhadap bekas pesakit COVID-19 serta impak jangka panjang stigma itu pada emosi individu terbabit, bakal dibincangkan pada persidangan Dewan Rakyat, hari ini.

Menurut Aturan Urusan Mesyuarat yang dipaparkan dalam laman rasmi Parlimen, perkara berkenaan terkandung dalam soalan pertama Datuk Mohd Nizar Zakaria (BN-Parit) pada Sesi Waktu Pertanyaan-pertanyaan Menteri (MQT) yang bermula pada 10 pagi ini.

Sesi MQT kemudiannya disusuli pertanyaan Cha Kee Chin (PH-Rasah) yang meminta Menteri Alam Sekitar dan Air menyatakan mengenai punca banjir kilat yang melanda Seremban pada awal pagi 4 November lepas sehingga menyebabkan lebih 1,000 rumah ditenggelami air.

Selain pencerahan mengenai rancangan dan tindakan yang bakal dijalankan Jabatan Pengairan dan Saliran, agar musibah ini tidak berulang.

Sementara itu, Ahmad Hassan (Warisan-Papar) pula meminta Menteri Pembangunan Luar Bandar menyatakan jumlah dan nilai bagi projek bekalan air luar bandar (BALB), projek bekalan elektrik Luar bandar (BELB) dan projek jalan luar bandar dan perhubungan desa di Sabah bagi tahun 2020, status projek dan peratusan peruntukan yang telah digunakan setakat ini.

Bagaimanapun, seperti ditetapkan sebelum ini, sesi MQT kali ini hanya memerlukan Ahli-ahli Parlimen membacakan soalan dan menteri berkenaan akan menjawab secara bertulis pada hari sama dengan soalan dan jawapan itu akan disiarkan dalam portal Parlimen Malaysia secepat mungkin.

Selepas sesi MQT, tumpuan akan beralih kepada sesi Pertanyaan-Pertanyaan Bagi Jawab Lisan yang antara lain soalan daripada Datuk Azizah Mohd Dun (Bersatu-Beaufort) meminta Menteri Luar Negeri menyatakan mengenai status kedudukan Sabah berkaitan isu tuntutan negara Filipina terhadap Sabah.

Perbahasan berkaitan Rang Undang-undang Perbekalan 2021 berkenaan Belanjawan 2021 kemudiannya akan mengambil tempat untuk hari keempat.

Sidang dewan bermula minggu ini berlangsung hanya empat jam iaitu pada 10 pagi hingga 2 petang setiap Isnin hingga Khamis, selain mengehadkan hanya 80 Ahli Parlimen – 41 pihak kerajaan, 39 pembangkang dan Bebas – dibenar berada dalam dewan pada satu-satu masa.

Ia sebagai langkah berjaga-jaga berikutan penularan wabak COVID-19.

Menurut takwim Dewan Rakyat, Mesyuarat Ketiga Penggal Ketiga Parlimen ke-14 akan berlangsung selama 27 hari sehingga 15 Disember. – Bernama


Semua pihak perlu ambil tindakan tegas hentikan kekejaman Zionis: Ismail Sabri

KUALA LUMPUR, 1 Syawal 1442H, Khamis – Menteri Kanan Pertahanan, Datuk Seri Ismail Sabri Yaakob menggesa Pertubuhan Kerjasama Islam (OIC), Liga Arab, Pertubuhan Bangsa-Bangsa Bersatu (PBB) dan seluruh dunia Islam serta badan antarabangsa lain untuk mengambil tindakan tegas bagi menghentikan kekejaman yang dilakukan rejim Zionis Israel ke atas bumi Palestin.

Beliau berkata, isu Palestin adalah melangkaui isu umat Islam dan merupakan isu kemanusiaan sejagat yang perlu diberikan perhatian oleh dunia.

“Kesengsaraan dan penderitaan umat Islam di bumi Palestin perlu dihentikan,” menurutnya dalam kenyataan hari ini.

Ismail Sabri turut mengutuk sekeras-kerasnya serangan tanpa perikemanusiaan rejim Zionis Israel ke atas bumi Palestin khususnya di Masjid Al-Aqsa yang dilakukan beberapa hari menjelang 1 Syawal.

Beliau berkata, ini bukan kali pertama Israel menyerang Palestin ketika umat Islam berada dalam fasa terakhir Ramadan dan melakukan persiapan untuk menyambut ketibaan Aidilfitri.

Katanya, serangan tentera Israel itu bukan sahaja tidak berperikemanusiaan malah mencabuli hak rakyat Palestin yang akhirnya menyaksikan banyak nyawa tidak berdosa termasuk kanak-kanak menjadi korban.

“Saya menyeru seluruh umat Islam khususnya di bumi Malaysia, marilah kita bermunajat kepada Allah SWT untuk kesejahteraan umat Islam di sana dan bersama-sama meneruskan bantahan sebagai solidariti kepada saudara kita di bumi al-Quds,” katanya. – Bernama


Hamas tak mampu bayar gaji pekerja selepas Qatar tangguh bantuan

GAZA, 28 Zulhijjah 1444H, Isnin – Pemerintah Semenanjung Gaza – Pergerakan Perjuangan Islam Palestin (Hamas) – tidak berupaya membayar gaji 50,000 pekerja sektor awam, dengan pegawai sebahagiannya menyalahkan kelewatan pemberian gaji bulanan daripada Qatar.

Krisis gaji telah mencetuskan jumlah kritikan luar biasa di media sosial di Gaza, termasuk oleh beberapa pekerja Hamas sendiri.

Penurunan hasil cukai dan lonjakan dalam perbelanjaan telah menjadikan keadaan lebih sukar.

Sebahagian besar daripada 2.3 juta penduduk Gaza hidup dalam kemiskinan dan ekonomi bergantung kepada bantuan asing.

Qatar – penderma bantuan penting kepada kawasan Palestin yang miskin – telah membayar ratusan juta dolar sejak 2014 untuk projek pembinaan.

Pada masa ini negara itu membayar AS$30 juta sebulan sebagai elaun untuk keluarga, bahan api untuk elektrik dan untuk membantu membayar gaji sektor awam.

Pegawai Hamas berkata, tiada bantuan gaji diterima sejak lebih separuh daripada geran AS$5 juta untuk menyokong senarai gaji Mei.

Sebab penangguhan itu juga tidak jelas.

Di Doha, Pejabat Media Antarabangsa Qatar tidak segera menjawab permintaan untuk mengulas isu itu.

“Kerajaan sedang melalui krisis kewangan yang menyekat dan semakin meruncing, dengan peningkatan berterusan dalam defisit bulan demi bulan, yang menyebabkan kelewatan gaji bulan ini,” kata Timbalan Setiausaha Kementerian Kewangan, Awni al-Basha kepada radio Hamas Aqsa.

“Kami sedang melakukan usaha besar untuk membayar gaji dan kami berharap dapat melakukannya pada akhir minggu ini,” katanya.

Bayaran gaji bulanan Hamas 125 juta shekel (AS$34.5 juta) sebulan, kata Basha.

Pada Ahad, Pengerusi Pejabat Media kerajaan Hamas, Salama Marouf berkata, terdapat juga peningkatan dalam perbelanjaan, khususnya untuk Kementerian Kesihatan dan pembayaran balik hutang bank.

Beliau menggesa Qatar untuk meningkatkan pemberian gaji kepada AS$7 juta.

Gaza berada di bawah sekatan Israel-Mesir sejak 2007 apabila Hamas – yang menentang perdamaian dengan Israel – mengambil alih kawalan.

Kakitangan sektor awam tidak menerima gaji penuh sejak 2013. – Agensi


Parlimen Padang Serai mengundi 7 Disember

BANGI, 23 Rabiulakhir 1444H, Jumaat – Suruhanjaya Pilihan Raya Malaysia (SPR) menangguhkan proses pengundian di P017 Parlimen Padang Serai kepada 7 Disember depan, susulan kematian calon Pakatan Harapan (PH), Karupaiya A/L Mutusami pada 16 November lalu.

Justeru, mesyuarat khas SPR hari ini menetapkan satu Pilihan Raya Umum Ke-15 (PRU15) Bahagian Parlimen Padang Serai perlu diadakan semula mengikut tarikh-tarikh baharu yang diputuskan.

Pengerusi SPR, Tan Sri Abdul Ghani Salleh berkata, pihaknya telah menetapkan 24 November ini sebagai hari penamaan calon, dengan 3 Disember untuk mengundi awal serta hari pengundian pada 7 Disember 2022.

“Tempoh berkempen ditetapkan 13 hari bermula selepas pengisytiharan calon-calon yang bertanding pada 24 November 2022 sehingga 11.59 malam, 6 Disember 2022 (Selasa).

“Urusan permohonan semua kategori undi pos luar negara dan dalam negara secara dalam talian dibuka daripada 18 November 2022 (Jumaat) dan ditutup pada 22 November 2022 (Selasa),” katanya dalam kenyataan, hari ini.

Beliau berkata, Dewan Kompleks Sukan Kulim Hi-Tech, Kulim akan digunakan sebagai pusat penamaan calon (PPC) dan pusat penjumlahan rasmi undi (PPRU).

“Bagi maksud hari penamaan calon PRU ke-15 Bahagian Pilihan Raya Parlimen P017 Padang Serai pada 24 November, calon-calon yang layak yang sah dinamakan sebelum ini dikehendaki hadir ke pusat penamaan calon bagi tujuan cabutan undi untuk menentukan giliran pada kertas undi.

“Manakala bakal-bakal calon baharu yang ingin bertanding dalam PRU15 Bahagian Pilihan Raya Parlimen P017 Padang Serai, hendaklah menyerahkan kertas penamaan calon yang telah lengkap diisi dan disemak oleh Pejabat Pegawai Pengurus oleh calon atau penyokong atau pencadangnya semasa hari penamaan calon di pusat penamaan calon yang telah ditetapkan oleh SPR,” katanya.

Abdul Ghani berkata, dianggarkan sebanyak RM1.6 juta peruntukan diperlukan bagi pelaksanaan PRU15 di Parlimen Padang Serai.

“Seramai 2,468 orang petugas akan dilantik bagi mengendalikan proses PRU15 Bahagian Pilihan Raya Parlimen P017 Padang Serai.

“Manakala, sebanyak 46 buah pusat mengundi biasa yang mengandungi 230 tempat mengundi/saluran dan satu pusat mengundi awal bagi pengundian yang mengandungi dua tempat mengundi/saluran awal digunakan,” katanya.


Lebih sejuta kenderaan dijangka guna KLK,LPT1 sempena Aidiladha

BANGI, 8 Zulhijjah 1444H, Selasa – ANIH Berhad (ANIH) menjangkakan lebih sejuta kenderaan menggunakan Lebuhraya Kuala Lumpur–Karak (KLK) – peningkatan sebanyak 70 peratus – sempena perayaan Hari Raya Aidiladha, Khamis ini.

Ketua Pegawai Eksekutif ANIH Berhad, Imran Gulcharan Abdullah berkata, pihaknya turut menjangkakan kira-kira 430,000 kenderaan melalui Lebuhraya Pantai Timur Fasa 1 (LPT1) dengan anggaran peningkatan sebanyak 60 peratus.

Sehubungan itu, ANIH telah mengeluarkan Cadangan Jadual Perjalanan (TTA) meliputi tempoh hari ini sehingga 2 Julai bertujuan membantu pengguna jalan raya mengetahui maklumat penting mengenai corak aliran trafik bagi pengguna yang merancang perjalanan semasa musim perayaan Aidiladha.

“Cuti perayaan yang bersambung dengan cuti hujung minggu ini adalah peluang berharga untuk bersama keluarga dalam tempoh lebih lama.

“Kami menggalakkan semua pengguna jalan raya untuk mengikuti panduan TTA bagi memastikan perjalanan yang lebih lancar dan selesa,” katanya dalam kenyataan, hari ini.

Dalam usaha mengurangkan kesesakan pada musim perayaan ini, beliau berkata, ANIH Berhad menambah jumlah kakitangan sokongan sehingga 20 peratus iaitu petugas di plaza tol, pasukan LPT Ronda dan pasukan pusat kawalan trafik (TCC).

Selain itu, seramai 170 anggota Jabatan Sukarelawan Malaysia (RELA) turut ditempatkan di kawasan strategik di sepanjang lebuh raya bagi memastikan kelancaran trafik sepanjang tempoh itu.

“ANIH juga membuat persediaan untuk membuka lorong kontra di lokasi yang sesak dan bersesuaian serta lorong tambahan tol bagi transaksi secara manual.

“Sebelum memulakan perjalanan, pengguna jalan raya dinasihati untuk memastikan baki yang mencukupi dalam e-dompet (e-Wallet) dan Touch ‘n Go bagi mengelakkan kesulitan di plaza tol yang boleh menyebabkan kelewatan perjalanan.

“Kami menyarankan agar pengguna lebuh raya sentiasa memberi keutamaan kepada keselamatan dan amalkan pemanduan berhemah,” katanya.

Imran juga menyarankan pegguna lebuh raya menggunakan kawasan rehat dan rawat (R&R) atau hentian sebelah bila perlu selain mematuhi tanda-tanda jalan, had laju, dan arahan daripada pegawai lebuh raya untuk memastikan keselamatan dan keselesaan yang terjamin

Beliau berkata, pihaknya komited meningkatkan kemudahan dan keselamatan pengguna jalan raya sepanjang musim perayaan ini.

Katanya lagi, TTA adalah panduan penting bagi membolehkan mereka merancang perjalanan dengan lebih baik dan mengurangkan kemungkinan kelewatan.

“Untuk informasi tepat dan terkini, pengguna dinasihati untuk mengikuti akaun Facebook rasmi @Lebuhraya Pantai Timur dan akaun Twitter @LPTTrafik serta Lembaga Lebuhraya Malaysia (LLM), @llmtrafik.

“Sekiranya berlaku kecemasan, hubungi LPT-Line di 1-700-818-700 atau talian Lembaga Lebuhraya Malaysia di 1800-88-7752,” katanya.


Banyak sekolah kebangsaan lagi daif, kenapa tanggung sekolah swasta Cina

BANGI, 25 Safar 1443H, Sabtu – Rata-rata penyokong sekolah satu aliran mempertikaikan tindakan Kementerian Kewangan meluluskan peruntukan RM15 juta untuk 63 sekolah persendirian Cina di seluruh negara.

Pengerusi Perikatan Masyarakat Sivil dalam Proses Slemakan Sejagat (UPR) Malaysia (MACSA), Lukman Sheriff Alias tidak ketinggalan membidas tindakan itu yang dianggap sebagai langkah tidak betul.

“Oleh kerana saya pendukung satu sekolah untuk Malaysia, saya tidak bersetuju pemberian dana awam untuk sekolah persendirian.

“Apahal kita nak buat sedemikian. Kita patut beri insentif lagi kepada sekolah kebangsaan.

“Banyak sekolah kebangsaan lagi daif dari sekolah persendirian. Sekolah persendirian biarlah ditanggung sendiri oleh pihak swasta. Ini dah tak betul,” katanya menerusi kenyataan ringkas dimuat naik di Facebook beliau hari ini.

Kenyataan Lukman mendapat sokongan netizen yang mahu kerajaan memberi keutamaan kepada sekolah kerajaan yang lebih memerlukan.

Menurut Mohd Nadzri, sekolah persendirian Cina hebat dari sudut fasilitinya kerana mereka mempunyai dana sendiri yang besar.

“Dapat lagi peruntukan kerajaan sebanyak RM15 juta melalui Dong Zong yang diwakili oleh dua wakil MCA dalam kerajaan.

“Pada masa yang sama sekolah-sekolah agama rakyat dan tahfiz merayu derma orang ramai untuk ‘sustain’ sekolah mereka.

“Mana Ahli Parlimen Islam dalam kerajaan Melayu Islam?” soalnya.

Muhammad Azhan pula menegaskan duit rakyat perlu disalurkan semula kepada kepentingan rakyat bersama bukan hanya sebuah kelompok sahaja.

“Jangan mempertikaikan yang hak,” katanya.

Sebelum ini, Dong Zong mendedahkan, 63 buah Sekolah Menengah Persendirian Cina (SMPC) di seluruh negara telah mendapat peruntukkan sebanyak RM15 juta dari kerajaan tahun ini.

Pengerusinya, Tan Tai Kim berkata, SMPC di seluruh negara menerima peruntukan dari Kementerian Kewangan yang disalurkan sejak beberapa hari lepas.


Semak semula kekerapan cabutan khas judi: PAS

KOTA BHARU, 16 Safar 1443H, Khamis – PAS meminta supaya kerajaan menyemak semula keputusan meningkatkan kekerapan cabutan khas nombor ramalan menjadi 22 kali sepanjang tahun ini, kata Naib Presidennya Datuk Mohd Amar Nik Abdullah.

Beliau berkata parti itu juga sejak dahulu lagi membantah isu berkaitan judi yang dibuat sama ada secara terbuka ataupun dalaman malah menganggap keputusan meningkatkan kekerapan itu tidak berasas dan tidak rasional.

“PAS sudah nyatakan bantahan secara terbuka, dan bantahan secara dalaman oleh ahli kabinet PAS juga telah dibuat. Kita berharap pihak Kementerian Kewangan menyemak semula keputusan itu,” katanya kepada pemberita selepas Majlis Sumbangan kepada Usahawantani Al Falah di Pusat Khidmat DUN Panchor di sini hari ini.

Mohd Amar yang juga timbalan menteri besar Kelantan berkata beliau difahamkan keputusan itu sebenarnya dibuat di peringkat Kementerian Kewangan dan tidak dibawa ke kabinet.

“Kita (PAS) sebenarnya tidak boleh menyekat perkara itu daripada diputuskan sebab ia di bawah Kementerian Kewangan dan kita tidak boleh campur tangan.

“Kita sudahpun menjelaskan pendirian PAS sejak dahulu menentang apa sahaja perkara melibatkan judi. Bantahan sudahpun dibuat dan itu sahaja yang telah dilakukan setakat ini…lainlah kalau PAS berkuasa penuh dalam kerajaan,” katanya. – Bernama


Jumlah mangsa banjir di Kelantan cecah lebih 400 orang

KOTA BHARU, 4 Jamadilawal 1442H, Sabtu – Sebanyak 18 pusat pemindahan sementara (PPS) telah diaktifkan di Kelantan dan menempatkan seramai 456 mangsa daripada 119 keluarga susulan hujan berterusan sejak Rabu lepas.

Menurut aplikasi Info Bencana Jabatan Kebajikan Masyarakat (JKM), sebanyak tiga daerah terkesan akibat banjir iaitu Kuala Krai yang mencatatkan bilangan mangsa tertinggi seramai 239 mangsa daripada 59 keluarga dengan sebanyak lapan PPS telah dibuka.

Sementara itu, Tanah Merah membabitkan 149 mangsa daripada 40 keluarga manakala di Pasir Mas melibatkan 68 mangsa daripada 20 keluarga, dengan masing-masing mengaktifkan lapan dan dua PPS.

Berdasarkan laporan publicinfobanjir.water.gov.my pula menunjukkan paras air sungai di tujuh lokasi di Kelantan menunjukkan trend menaik dengan dua daripadanya telah melebihi tahap bahaya.

Sungai Golok di Rantau Panjang, Pasir Mas mencatatkan bacaan paras air mendadak dengan 9.87 meter melepasi tahap bahaya iaitu pada sembilan meter, manakala di Jenob, Tanah Merah merekodkan 23.66 meter melebihi 0.16 meter daripada paras bahaya.

Paras air Sungai Kelantan di Kusial, Tanah Merah turut menunjukkan trend menaik dengan bacaan 14.94 meter sekali gus melebihi tahap amaran iaitu pada 14 meter.

Sementara itu, empat lokasi berada pada tahap waspada iaitu di Sungai Galas di Dabong, Kuala Krai serta Limau Kasturi, Gua Musang masing-masing mencatatkan bacaan 32.75 meter dan 57.23 meter, manakala Sungai Pergau di Air Bol, Jeli mencatatkan 72.13 meter dan paras sungai di Kusial Baru, Tanah Merah pula merekodkan bacaan 14.31 meter.

Laman sesawang itu turut memaparkan kenyataan Jabatan Pengairan dan Saliran (JPS) yang mengeluarkan amaran bahawa banjir dijangka berlaku di beberapa lokasi di Kuala Krai.

Lokasi berkenaan membabitkan Kampung Bedal; Kampung Bukit Sireh; Taman Warisan; Kampung Kuala Petang; Kampung Ngagoh; Kampung Pahi; Kampung Air Duri; Kampung Guchil; Kampung Jirat; Kampung Gatal; Kampung Batu Mengkebang; Kampung Keroh; Kampung Batu Jong dan kawasan sekitarnya.

Cuaca di Kelantan ketika ini masih hujan dengan sesekali lebat, namun tiada laluan utama yang menghubungkan negeri ini ditutup kepada pengguna jalan raya. – Bernama


Topi Krismas, Bible dan Rasulullah ﷺ

ISLAM adalah agama yang berpegang kepada prinsip toleransi yang sangat tinggi. Namun dalam perihal akidah, Rasulullah ﷺ dilihat sangat sensitif dalam beberapa perkara. Ini bagi memastikan muslim mempunyai pendirian yang tegas dalam isu berhubung akidah.

2. Menurut Saidatina Aisyah, Rasulullah ﷺ sangat sensitif dengan lambang salib. Perkara ini diriwayatkan oleh al-Bukhari yang menyebutkan:

أَنَّ النَّبِيَّ صَلَّى اللهُ عَلَيْهِ وَسَلَّمَ «لَمْ يَكُنْ يَتْرُكُ فِي بَيْتِهِ شَيْئًا فِيهِ تَصَالِيبُ إِلَّا نَقَضَهُ

“Sesungguhnya Rasulullah ﷺ tidak akan meninggalkan sesuatu yang mempunyai lambang salib di dalam rumahnya melainkan Baginda akan mengubah lambang tersebut. (HR al-Bukhari).

2. Menurut al-Imam Ibn Hajar, hadith ini memggambarkan betapa Rasulullah ﷺ tidak redha terhadap syiar kekufuran. Bahkan syiar ini adalah satu penipuan ke atas Nabi Isa kerana di dalam al-Quran, Allah menjelaskan bahawa Nabi Isa tidak pernah disalib. Firman Allah:

وَقَوْلِهِمْ إِنَّا قَتَلْنَا الْمَسِيحَ عِيسَى ابْنَ مَرْيَمَ رَسُولَ اللَّهِ وَمَا قَتَلُوهُ وَمَا صَلَبُوهُ وَلَٰكِن شُبِّهَ لَهُمْ

“Dan mereka berkata: Sesungguhnya kami telah membunuh al-Masih Isa bin Maryam (iaitu seorang) Rasulullah. Padahal mereka tidak membunuh beliau bahkan mereka tidak juga menyalibnya akan tetapi mereka telah dikelirukan.” (Surah al-Nisa’: 157).

3. Reaksi yang sama turut dilakukan oleh Saidatina Aisyah. Saidatina Aisyah pernah meminta seorang wanita supaya meninggalkan kain yang mempunyai lambang salib. Perkara ini direkodkan oleh al-Imam Ahmad yang menyebutkan:

كُنَّا نَطُوفُ بِالْبَيْتِ مَعَ أُمِّ الْمُؤْمِنِينَ، فَرَأَتْ عَلَى امْرَأَةٍ بُرْدًا فِيهِ تَصْلِيبٌ، فَقَالَتْ أُمُّ الْمُؤْمِنِينَ: ” اطْرَحِيهِ اطْرَحِيهِ، فَإِنَّ رَسُولَ اللهِ صَلَّى اللهُ عَلَيْهِ وَسَلَّمَ كَانَ إِذَا رَأَى نَحْوَ هَذَا قَضَبَهُ

“Kami pernah menunaikan tawaf bersama dengan Ummul Mukminin Aisyah. Apabila beliau terlihat kain yang terdapat lambang salib pada seorang wanita, Aisyah lantas berkata: Tinggalkan kain ini, tanggalkannya. Sesungguhnya Rasulullah ﷺ sekiranya Baginda melihat lambang salib, maka Baginda akan mencabutnya.

4. Begitu sensitif Rasulullah ﷺ dan Saidatina Aisyah dengan lambang salib. Lambang ini telah menjadi syiar kekufuran bahkan syiar penipuan ke atas Nabi Isa. Begitulah perihalnya kita pada hari ini. Seorang muslim seharusnya bersikap berhati-hati dalam isu yang memberikan gambaran yang salah tentang perkara akidah.

5. Begitu juga dengan sikap Rasulullah terhadap Bible atau kitab terdahulu. Suatu hari Saidina Umar membawa helaian kitab terdahulu (dari Taurat atau Bible) yang beliau terimanya dari ahli Kitab (Yahudi atau Nasrani). Lalu Umar membacanya di hadapan Rasulullah ﷺ. Tindakan Umar itu mengundang sensitiviti Rasulullah ﷺ sehingga menyebabkan Baginda marah lalu menegur Umar:

“أَمُتَهَوِّكُونَ فِيهَا يَا ابْنَ الْخَطَّابِ، وَالَّذِي نَفْسِي بِيَدِهِ ، لَوْ أَنَّ مُوسَى كَانَ حَيًّا ، مَا وَسِعَهُ إِلَّا أَنْ يَتْبَعَنِي”

“Apakah engkau terpesona dengannya wahai (Umar) Ibn al-Khattab? Dan demi jiwaku yang berada ditanganNya, sesungguhnya sekiranya Musa masih hidup, maka dia akan mengikuti aku.” (HR Ahmad, al-Nasa’i).

6. Perhatikan dalam hadis ini bagaimana Rasulullah ﷺ menegur Saidina Umar. Apakah iman Umar terlalu lemah sehingga membaca Bible atau Taurat pun dilarang oleh Rasulullah ﷺ? Apakah iman para sahabat begitu lemah sehingga tidak berupaya melihat lambang salib? Sudah tentu tidak!

7. Tetapi Baginda meletakkan satu garis sempadan yang jelas, bahawa dalam isu akidah seorang muslim hendaklah berhati-hati daripada sikap seakan menerima atau redha dengan akidah yang salah. Atau larangan ini bagi mengelak kita dari mempromosikan imej yang salah mengenai Nabi Isa yang dimuliakan tinggi di dalam al-Quran.

Semoga Allah membimbing kita.

Dr Ahmad Sanusi Azmi


Dua letupan bom di Syria korbankan tujuh nyawa

ALEPPO, 9 Rabiulakhir 1442H, Rabu – Dua letupan bom mengorbankan sekurang-kurangnya tujuh orang dan mencederakan puluhan yang lain di kawasan barat laut Syria berhampiran sempadan Turki, semalam, kata saksi dan sumber polis.

Lima orang terbunuh dan 20 cedera, ada yang kritikal, dalam letupan di persimpangan jalan di pinggir bandar al Bab, utara Aleppo, kata mereka.

Beberapa jam kemudian, sekurang-kurangnya dua lagi orang awam terbunuh dan 17 cedera dalam letupan kereta di bandar Afrin, yang merupakan kawasan Kurdish yang kebanyakannya diambil oleh tentera Turki dan sekutu Syria daripada militan YPG Kurdi pada tahun 2018.

Pegawai pertahanan awam mengatakan jumlah kematian dijangka meningkat.

Dua bandar, yang ditadbir oleh Turki dengan bantuan pemberontak Arab Syria, pada tahun 2019 sering dilanda pengeboman yang dilakukan di kawasan awam yang sesak.

Turki dan sekutu pemberontaknya menuduh militan YPG melakukan letupan yang telah membunuh puluhan orang di bandar Arab yang berdekatan dengan sempadan di bawah kawalan mereka.

Dilaporkan tujuan militan itu adalah untuk menjadikan mereka sukar dikawal dan menanam rasa takut di kalangan orang awam.

Tidak ada komen segera daripada YPG, yang telah menolak tuduhan serangan sebelumnya terhadap orang awam.

Pihaknya mendakwa, hanya menyasarkan tentera Turki dan sekutunya dalam kempen gerila untuk mengusir ‘penjajah’.

YPG mengatakan Ankara ingin mengusir orang Kurdish dan mahu orang Arab di situ.

Turki menganggap YPG sebagai kumpulan pengganas yang terikat dengan Parti Pekerja Kurdistan (PKK) di dalam sempadannya sendiri.- Agensi


Pertembungan tertinggi 10 penjuru di Parlimen Batu

BANGI, 10 Rabiulakhir 1444H, Sabtu – Sebanyak enam pencalonan ditolak pada penamaan calon Pilihan Raya Umum ke-15 (PRU15), hari ini.

Pengerusi Suruhanjaya Pilihan Raya, Tan Sri Abdul Ghani Salleh berkata, kertas pencalonan yang ditolak itu membabitkan empat kerusi Parlimen dan dua kerusi Dewan Undangan Negeri (DUN).

“Tiada kerusi yang menang tanpa bertanding pada penamaan calon PRU15 hari ini.

“Sebanyak 222 pusat penamaan calon dibuka dari jam 9 hingga 10 pagi bagi calon mengemukakan pencalonan,” katanya.

Mengulas lanjut Abdul Ghani berkata, Parlimen Batu di Wilayah Persekutuan, merekodkan jumlah pertandingan tertinggi iaitu sebanyak 10 penjuru, manakala DUN Chenderiang di Perak, membabitkan tujuh penjuru.

“Pilihan Raya Kecil DUN Bugaya juga membabitkan pertandingan tujuh penjuru,” katanya.

Tambahnya lagi, maklumat terperinci berhubung penamaan calon akan dikeluarkan SPR petang ini.

“Prosedur operasi standard (SOP) bagi perjalanan kempen dan mengundi termasuk bagi kes COVID-19 pula akan dikeluarkan kemudian,” katanya.


UMNO mahu saman Malaysiakini, Awani

BANGI, 28 Muharam 1444H, Jumaat – UMNO akan memulakan tindakan saman ke atas portal Malaysiakini dan Astro Awani berhubung laporan yang mendakwa parti itu memberi kata dua kepada Perdana Menteri, Datuk Seri Ismail Sabri Yaakob.

Ketua Pergerakan Pemuda UMNO Malaysia, Datuk Dr Asyraf Wajdi Dusuki berkata, laporan portal Malaysiakini bertajuk ‘Kata dua UMNO buat PM: Bubar Parlimen atau dipecat’ adalah fitnah dan berniat jahat untuk mencipta persepsi negatif terhadap parti itu.

Justeru, beliau telah menghubungi Presiden Datuk Seri Dr Ahmad Zahid Hamidi dan berbincang dengan peguam UMNO untuk memulakan tindakan saman ke atas Malaysiakini serta Awani hari ini.

“Begitu juga kepada Awani yang turut membuat berita fitnah tempoh hari kononnya Mesyuarat Ketua-Ketua Bahagian UMNO ada mendesak untuk PM campur tangan dalam keputusan Mahkamah Persekutuan berkenaan SRC.

“Kedua-dua pelaporan fitnah ini langsung tidak bertanggungjawab dan beretika.

“Malaysiakini dan Awani seharusnya mendapatkan atau memetik sumber yang sahih bukan hanya sekadar menyatakan ‘sumber dalaman’ yang tidak berasas hingga mencetuskan persepsi negatif,” katanya dalam kenyataan, hari ini.

Terdahulu, portal berita berkenaan melaporkan dengan memetik sumber parti itu bahawa mesyuarat Biro Politik memberi kata dua kepada Perdana Menteri sama ada membubarkan Parlimen atau dipecat parti jika tidak berbuat demikian.

Laporan itu menyebut, mesyuarat yang dipengerusikan oleh Ahmad Zahid pada Rabu lalu menetapkan empat tuntutan kepada Ismail Sabri – tiga daripadanya berkisar kepada bekas Perdana Menteri yang kini dikenakan hukuman penjara, Datuk Seri Najib Razak.


‘Keluarga Malaysia’ perlu jadikan Rukun Negara sebagai tonggak

Oleh Siti Hafidah Abd Ghaffar

BANGI, 10 Safar 1443H, Jumaat – Konsep ‘Keluarga Malaysia’ harus bersifat kompak, berwibawa dan didominasikan oleh seluruh warga dari pelbagai pengalaman kepakaran yang berkhidmat untuk rakyat dan negara.

Walaupun hanya kesinambungan penjenamaan 1Malaysia – yang diperkenalkan Datuk Seri Najib Razak – Keluarga Malaysia harus memiliki pengisian wadah institusi rakyat yang dinamik, dahagakan anjakan paradigma bagi membangunkan sosioekonomi yang lebih baik pada masa hadapan.

Penganalisis politik, Dr Syed Agil Syed Alsagoff berkata, konsep ini adalah simbol pemerkasaan perpaduan semua kaum di bawah satu bumbung iaitu Malaysia.

Jelasnya, kesamarataan bermaksud mendirikan suatu masyarakat madani yang berteraskan kepada semangat Rukun Negara, persefahaman, menyingkir perbezaan ideologi politik, bersama-sama membantu kerajaan mendirikan negara yang teguh dari segi sistem sosial.

“Bagaimanapun strategi-strategi tersebut seharusnya lebih bersifat komprehensif, mudah diterjemahkan ke dalam pemikiran dan tingkah laku rakyat dengan pelaksanaan yang boleh merangsang penyatuan harapan rakyat untuk menjalinkan rasa keharmonian kaum tanpa prejudis antara satu sama lain.

“Dasar sosial negara harus dijadikan suatu indikator untuk mewujudkan masyarakat madani, berpegang teguh terhadap prinsip Rukun Negara, semangat patriotik dan kecintaan kepada negara bangsa.

“Bahkan bersama-sama bersatu teguh memperjuangkan nilai kemerdekaan dan pasak semangat patriotik dalam kalangan masyarakat Malaysia sejak bangku persekolahan,” katanya ketika dihubungi Ismaweb.net.

Pada keseluruhannya, beliau berkata, pendekatan dan peranan Kabinet Datuk Seri Ismail Sabri Yaakob akan menjadi indikator kepada persepsi rakyat terhadap kewibawaan kerajaan baharu yang dipimpini beliau.

Ia termasuk dengan memperkenalkan langkah-langkah bersepadu drastik yang mampu menterjemahkan dasar-dasar demi kebaikan rakyat.

“Ia juga bererti bahawa dasar-dasar yang bakal diperkenalkan nanti mampu meredakan suhu politik dan mengembalikan kepercayaan serta keyakinan rakyat untuk berganding bahu memulihkan negara hari ini dan masa depan,” katanya.


8 tertuduh mengaku tak bersalah protes tulisan Jawi

JERANTUT, 14 Rejab 1442H, Jumaat – Lapan lelaki mengaku tidak bersalah selepas didakwa di Mahkamah Majistret di sini, susulan memprotes penggunaan tulisan Jawi dalam buku teks Bahasa Melayu di sekolah vernakular.

Memetik laporan Free Malaysia Today, Goh Say Aik, Leong Ah Kow, Yong Loong Sang, Cheong Sai Kow , Chip Tong Sang, Chip Meng Sung, Wong Keng Yau dan Kong Teck Fook melakukan kesalahan itu ketika perhimpunan haram pada 18 bulan lepas.

Mereka didakwa melakukan kesalahan itu pada jam 11.30 pagi, 20 Ogos 2019 di depan Sekolah Rendah Jenis Kebangsaan (SRJK) Sungai Jan di sini, untuk memprotes penggunaan Jawi dalam buku teks Bahasa Melayu di sekolah vernakular.

Semua tertuduh berdepan hukuman penjara enam bulan, denda atau kedua-duanya jika sabit kesalahan.

Peguam T Gunaseelan yang hadir bersama Ng See Teong berkata, anak guam mereka masing-masing dibenar diikat jamin sebanyak RM3,000.

Kes akan disebut semula di hadapan Majistret Nur Syafiqah Noorinda pada 30 Mac depan.

Dalam pada itu, Setiausaha Agung MCA, Datuk Chong Sin Woon berkata, parti itu sentiasa mengikuti perkembangan isu berkenaan.

Beliau beranggapan semua tertuduh hanya mengamalkan hak kebebasan bersuara dalam keadaan yang aman, seperti dibenarkan dalam Perlembagaan negara serta tanpa mengganggu ketenteraman awam.

Justeru, Sin Woon berkata, pihaknya akan melantik peguam bagi membantu semua tertuduh disebabkan pembabitan mereka dalam “Bantahan Kemasukan Pembelajaran Jawi dalam Kurikulum Pendidikan Cina”.

“Oleh itu, MCA rasa bertanggungjawab melantik peguam untuk membantu mereka, selain membela mereka di mahkamah bagi melindungi dan mendapatkan semula hak mereka,” katanya dalam satu kenyataan.


Palestin sambut baik keputusan Australia, bukti kegagalan diplomatik Israel

RAMALLAH, 22 Rabiulawal 1444H, Rabu – Perdana Menteri Palestin, Mohammad Shtayyeh memuji keputusan Australia menarik balik pengiktirafan kerajaan terdahulu yang mengiktiraf Baitulmaqdis sebagai ibu negara Israel.

Beliau berkata, tindakan itu membuktikan penghormatan dan penjajaran Australia dengan nilai-nilai kebenaran, keadilan dan kebebasan serta hak-hak sah rakyat Palestin.

Berikutan itu, Shtayyeh berharap Australia kini akan mengiktiraf negara Palestin di sempadan 4 Jun 1967 dan Baitulmaqdis adalah ibu negaranya.

Selain itu, pegawai kanan Pertubuhan Pembebasan Palestin (PLO), Hussein Al-Sheikh menerusi akaun Twitter berkata, pihaknya menghargai keputusan Australia mengenai Baitulmaqdis dan gesaannya untuk penyelesaian dua negara di bawah legitimasi antarabangsa.

Katanya, PLO menyambut baik penegasan Australia bahawa masa depan kedaulatan ke atas Baitulmaqdis bergantung pada penyelesaian tetap berdasarkan mengenai legitimasi antarabangsa, yang merupakan penyelesaian dua negara.

Sementara itu, pegawai Pergerakan Perjuangan Islam Palestin (Hamas), Basim Naeim menyifatkan keputusan itu sebagai langkah ke arah yang betul untuk keamanan dan kestabilan dunia.

Bahkan ia bukti baharu kegagalan diplomatik Israel.

“Baitulmaqdis akan sentiasa menjadi teras perjuangan kebebasan rakyat Palestin menentang pendudukan Israel.

“Penjajah Israel telah cuba untuk mengenakan realiti baharu untuk bagi hak rakyat Palestin, secara terang-terangan mengabaikan undang-undang antarabangsa mengenai Baitulmaqdis dan kesuciannya,” katanya.

Beliau juga menggesa masyarakat antarabangsa untuk mendesak pemimpin Israel bertanggungjawab terhadap jenayah perang dan kemanusiaan yang dilakukan terhadap rakyat Palestin. – Agensi


Kunjungan PM ke Arab Saudi akan bincang kuota umrah dan haji

BANGI, 18 Rejab 1442H, Selasa – Kuota ibadat umrah dan haji serta prosedur operasi standard (SOP) di Tanah Suci bagi jemaah negara ini hanya diketahui selepas kunjungan Perdana Menteri, Tan Sri Muhyiddin Yassin ke Arab Saudi, tidak lama lagi.

Menteri di Jabatan Perdana Menteri (Hal Ehwal Agama), Datuk Seri Dr Zulkifli Mohamad Al-Bakri memaklumkan, asas kepada garis panduan SOP itu sudah wujud tetapi perlu dikemaskini berdasarkan realiti sebenar COVID-19 kini.

“SOP sudah ada tetapi kita perlu pastikan ia SOP antara dua buah negara dan dibuat selaras dengan suasana di Arab Saudi kini justeru sebarang kemas kini hanya akan diputuskan selepas ziarah Perdana Menteri, tidak lama lagi.

“Kerajaan Arab Saudi sendiri biasanya akan membuat pengumuman (mengenai kuota jemaah dan SOP) tetapi kali ini berlaku sedikit kelewatan disebabkan isu COVID-19.

“Diharapkan semua pihak dapat bersabar dahulu buat sementara ini.” katanya seperti dilapor Berita Harian, hari ini.

Dr Zulkifli berkata demikian ketika ditanya sama ada kebenaran sudah diberi kepada jemaah haji di Malaysia untuk mengerjakan ibadah itu di negara berkenaan.

Sebelum ini, Atase Agama Arab Saudi ke Malaysia, Sheikh Abdul Rahman Al-Rubaian berkata, Arab Saudi dijangka menerima kunjungan Muhyiddin bagi membincangkan mengenai kuota haji dan umrah pada tahun ini.

Beliau berkata, Arab Saudi tidak pernah menutup pintu untuk jemaah Malaysia menunaikan ibadah haji dan umrah selepas pembukaan semula sempadan di negara itu malah kunjungan rakyat di negara ini sentiasa dialu-alukan.

Pada 3 Februari lalu, Arab Saudi menggantung kemasukan pelawat dari 20 negara sebagai langkah berjaga-jaga bagi mengekang penularan wabak COVID-19 tetapi Malaysia tidak berada dalam senarai itu.

Arab Saudi sudah membenarkan rakyat di negara ini menunaikan umrah sejak 15 November lalu tetapi kerajaan tidak membenarkannya atas nasihat Kementerian Kesihatan Malaysia (KKM).


Tun M dakwa PRN Johor dirancang kluster mahkamah

BANGI, 13 Rejab 1443H, Selasa – Bekas Perdana Menteri, Tun Dr Mahathir Mohamad mendakwa, Pilihan Raya Negeri (PRN) Johor telah dirancang oleh kumpulan yang dikenali sebagai kluster mahkamah dan kleptokrat dari UMNO.

Dalam satu suratnya kepada pengundi Johor hari ini, Dr Mahathir mendakwa bahawa langkah itu bertujuan untuk memperkukuhkan kedudukan mereka di negeri-negeri sebagai langkah awal sebelum Pilihan Raya Umum ke-15 (PRU15).

Dakwanya, perancangan mereka adalah apabila menang di pilihan raya umum nanti, kumpulan kluster mahkamah ini akan dapat mengguna kedudukan untuk menyelesai kes-kes salah guna kuasa, pencurian wang dan harta rakyat.

“Ada pengundi yang berkata bahawa kumpulan kluster mahkamah dan kleptokrat tidak bertanding di dalam PRN Johor.

“Memang benar, tetapi mereka yang bertanding di atas tiket UMNO dan Barisan Nasional akan memberi kekuatan kepada kluster mahkamah dan kleptokrat,” katanya.

Dr Mahathir berkata, beliau sedar wujud dalam kalangan pengundi yang menganggap PRN Johor tidak akan memberi kesan apa-apa, walaupun parti mana yang menerajui kepimpinan negeri.

“Di sini ingin saya memberi pandangan bahawa kesan PRN Johor ini kepada pilihan raya umum amat besar dan tidak boleh diambil ringan.

“Undi saudara dan saudari akan menentu parti mana yang akan menerajui kerajaan negeri Johor dan amatlah penting pilihan yang dibuat, selain memberi kebaikan kepada rakyat, tidak akan merugikan bangsa, agama dan tanah air,” katanya.

Beliau berkata, rakyat Johor telah menolak calon-calon UMNO dan BN di dalam Pilihan Raya Umum ke-14 (PRU14) pada tahun 2018 kerana mereka tidak mahu bertindak serta mendesak Datuk Seri Najib Razak untuk melepas jawatan dan sebaliknya terus mempertahannya.

“Kali ini, mereka masih masih lagi mempertahan kleptokrat. Kerana itu parti saya, Parti Pejuang Tanahair (Pejuang) menyertai PRN Johor dan akan berusaha menyekat kleptokrat dan kluster mahkamah mencapai perancangan mereka.

“Saya pasti pengundi Johor akan bersama Pejuang untuk menyekat perancangan mereka,” katanya.


Darurat: Niat kawal kerosakan akibat COVID-19 perlu jelas, bukan sebab politik

BANGI, 8 Rabiulawal 1442H, Ahad – Sekiranya darurat dikuat kuasakan, niat mengawal kerosakan lebih besar akibat COVID-19 perlu jelas, paling penting bukan didorong oleh sebab lain – terutama politik.

Ancaman disebabkan wabak COVID-19 sememangnya sesuatu yang tidak dijangka, bahkan tiada sebuah negara di dunia dilaporkan bersedia dan terselamat daripada virus itu apabila merebak aktif awal tahun ini.

Selepas hampir 10 bulan, rakyat dan negara ini masih terus komited dengan keazaman kuat menghadapi bencana COVID-19 dan usaha ini memerlukan sistem politik yang stabil dan mantap.

Professor di Fakulti Sains Pentadbiran dan Pengajian Polisi, Universiti Teknologi Mara (UiTM), Datuk Dr Nasarudin Mohammed berkata, keutuhan ekonomi perlu diperkasakan, manakala kecekapan dan kelancaran pengoperasian kesihatan awam perlu diyakini sepenuhnya.

“Rakyat perlu diyakinkan untuk tidak berasa janggal dan resah jika keputusan eksekutif untuk mengisytiharkan darurat benar-benar berlaku,” katanya menulis di Berita Harian hari ini.

Mengulas mengenai spekulasi kemungkinan darurat dilaksanakan, Dr Nasarudin berkata, ia boleh dipertimbangkan juga atas alasan ‘ketenteraman awam’.

Beliau menjelaskan, darurat di negara ini bermula ketika zaman pentadbiran Inggeris atas pertimbangan ‘keselamatan dan ekonomi’, seperti yang berlaku di seluruh negara pada 1948 dan skala lebih kecil di Tanjung Malim pada 1952.

Bagaimanapun, evolusi Perlembagaan negara ini melalui beberapa tahap membabitkan pindaan, terutamanya seperti yang dibuat terhadap Perkara 150 misalnya pindaan 31 Mei 1960, 16 September 1963, 20 September 1966 (pindaan sementara) dan 14 Mei 1981.

“Sehingga itu, pertimbangan ‘keselamatan dan ekonomi’ kemudian ditambah dengan pertimbangan ‘ketenteraman awam’.

“Dengan kata lain, dakwaan bahawa darurat hanya boleh diisytiharkan atas sebab keselamatan daripada anasir subversif atau ancaman keganasan terhadap kedaulatan negara adalah sesuatu yang relevan dan terpakai pada masa lampau semata-mata,” katanya.

Pada masa sama, Nasaruddin menjelaskan bahawa Australia pernah melalui tempoh pemerintahan darurat susulan deadlock – situasi apabila sesebuah kerajaan tidak berupaya untuk terus beroperasi akibat berlaku pertelagahan yang tidak berjaya diselesaikan khususnya antara kerajaan dengan pembangkang.

Beliau berkata, situasi itu mengakibatkan pemimpin mengalami constitutional impasse atau jalan mati, tetapi tidak mahu meletak jawatan atau membubar Parlimen.

Tambahnya, ketika di bawah pemerintahan Indira Ghandi, India turut melalui zaman darurat susulan keengganan beliau menerima keputusan mahkamaha yang mengisytiharkannya melakukan kesalah pilihan raya.

“Hari ini, bukan Perdana Menteri sahaja yang diuji dengan tekanan politik, malah seluruh negara turut diduga dengan persoalan kemantapan politik negara.

“…mengenai bagaimana Perlembagaan Persekutuan khususnya berupaya meneruskan semangat serta falsafah kedaulatan undang-undang demi kesejahteraan rakyat,” katanya.


Istiadat pembukaan Parlimen, Bajet 2023 tumpuan sidang kali ini

KUALA LUMPUR, 20 Rejab 1444H, Sabtu – Yang di-Pertuan Agong Al-Sultan Abdullah Ri’ayatuddin Al-Mustafa Billah Shah dijadual menyempurnakan Istiadat Pembukaan Mesyuarat Pertama Penggal Kedua Parlimen ke-15 Isnin (13 Februari) ini, yang kedua di bawah kerajaan pimpinan Perdana Menteri, Datuk Seri Anwar Ibrahim.

Sebelum ini, pada 19 Disember lepas telah diadakan persidangan Dewan Rakyat pertama di bawah Kerajaan Perpaduan selama dua hari, antara lain melibatkan pembentangan usul undi percaya bagi keabsahan pelantikan Anwar sebagai Perdana Menteri ke-10, serta pembentangan bajet mini.

Menurut takwim di laman web Parlimen, persidangan kali ini yang berlangsung selama 29 hari tertumpu kepada perbahasan Titah Diraja bermula 15 Februari hingga 21 Februari serta pembentangan semula Rang Undang-Undang Perbekalan 2023 oleh Anwar merangkap Menteri Kewangan, yang dijadual berlangsung pada 24 Februari.

Rang Undang-undang itu seterusnya akan dibahas di peringkat dasar selama enam hari bermula 27 Februari serta sesi jawapan menteri pada 8 Mac dan 9 Mac,  sebelum disusuli perbahasan peringkat jawatankuasa pada 13 Mac hingga 28 Mac.

Anwar pada majlis Perhimpunan Bulanan Warga Kementerian Kewangan pada 8 Februari lepas, dilaporkan berkata Belanjawan 2023 akan mengambil kira cabaran ekonomi semasa tetapi boleh memacu pertumbuhan negara, menarik pelaburan ke dalam negara serta memberi rahmah kepada rakyat.

Turut dijangka mencuri tumpuan adalah pembentangan kertas putih berkaitan perolehan dan kos pembelian vaksin COVID-19 yang didapati tidak mengikut prosedur sebelum ini.

Selain itu, Kertas Putih mengenai kes Batu Puteh turut dijangka dibentangkan untuk tindakan selanjutnya, disediakan oleh Menteri di Jabatan Perdana Menteri (Undang-undang dan Reformasi Institusi) Datuk Seri Azalina Othman Said.

Persidangan kali ini juga bakal menyaksikan pembaharuan termasuk sesi Soal Jawab Perdana Menteri (PMQ) pada setiap Selasa yang dijalankan secara ujian rintis bermula 13 Februari.

Dalam wawancara bersama Bernama baru-baru ini, Yang Dipertua Dewan Rakyat Datuk Johari Abdul memaklumkan sesi itu bagi membolehkan Perdana Menteri menjawab soalan yang ditujukan kepadanya, namun ia belum boleh dimaktubkan sebagai sesi tetap.

Menurut Johari, ia bagi mengenal pasti masalah yang mungkin timbul susulan pelaksanaan sesi itu, selain ia juga memerlukan pindaan kepada Peraturan-Peraturan Majlis Mesyuarat Dewan Rakyat sebelum digazetkan sebagai sesi tetap sidang Dewan Rakyat.

Selain itu, sesi Kamar Khas juga ditambah baik dengan membanyakkan jumlah usul iaitu daripada dua usul setiap sesi kepada empat usul.

Persidangan Dewan Rakyat akan berlangsung dari 13 Februari hingga 30 Mac.-  Bernama


Agenda, sikap pemimpin BN, PN tiada beza?

Oleh Ainul Illia Meor Suzurudin

BANGI, 13 Jamadilawal 1442H, Isnin – Baik Barisan Nasional (BN) mahupun Perikatan Nasional (PN), pada hakikatnya kedua-dua tidak mempunyai perbezaan ketara daripada sudut agenda dan sikap pemimpin.

Ketua Penerangan Barisan Jemaah Islamiah Se-Malaysia (BERJASA), Ustaz Zamani Ibrahim berkata, mereka semua membawa agenda parti dengan bertongkat kepada slogan rakyat dan agama.

Bahkan, katanya lagi, mereka juga mempunyai sifat parti yang membawa agenda di mana mereka memerlukan sokongan parti lain – seperti sokongan MIC dan MCA.

“Apabila bercakap tentang sokongan parti lain ini, ia ada dua sahaja iaitu sokongan daripada penyokong dan sokongan dana kewangan. Saya tidak nampak sokongan penyokong MCA. Ini kerana parti MCA adalah sebuah parti yang sudah lama ditolak oleh kaum Cina.

“Hakikatnya, ia wujud tidak lebih daripada sekadar hendak bertanding di kawasan majoriti Melayu supaya calonnya menang atau mereka berjaya memenangkan calon DAP di kawasan tersebut.

“Saya berpendapat, MCA terus diangkat dalam kerajaan bukan kerana MCA itu parti yang kuat penyokongnya tetapi tentu ada sesuatu yang sangat diharapkan oleh kerajaan yang ada kepada MCA,” katanya ketika dihubungi Ismaweb.net.

Selain itu, Ustaz Zamani berpandangan, PN tidak ada keberanian untuk membawa agenda Melayu, berbeza dengan MCA dan DAP yang lantang bersuara bagi pihak kaum Cina.

“Misalnya, dapat kita lihat DAP yang bersungguh menyatakan kekecewaannya terhadap keputusan mahkamah berkaitan kes 204 pencerobohan haram tanah di Raub. Tetapi di mana PN?,” soalnya.

Justeru, beliau menegaskan, BERJASA mengambil posisi untuk menjadi parti pilihan rakyat yang menjadikan Perlembagaan Persekutuan sebagai tiang seri perjuangan.

“Watan ini mesti dibangunkan dan didaulatkan. BERJASA adalah parti yang tidak terikat dengan mana-mana kuasa kapitalis.

“Oleh itu, mulut BERJASA terus mampu bercakap tentang agenda watan tanpa perlu segan dengan mana-mana parti yang ada,” katanya.


ADUN Kelantan kena ‘scam’

KOTA BHARU, 9 Ramadan 1443H, Isnin – Seorang Ahli Dewan Undangan Negeri (ADUN) di Kelantan mengalami kerugian RM84,529 selepas diperdaya sindiket Macau Scam yang menyamar sebagai pegawai Lembaga Hasil Dalam Negeri (LHDN) dan pegawai polis.

Ketua Jabatan Siasatan Jenayah Komersial (JSJK) Kelantan, ACP Mohd Wazir Mohd Yusof berkata, mangsa berusia 57 tahun itu menyedari ditipu selepas mendapati baki simpanan dalam dua bank miliknya berkurangan ketika membuat semakan semalam.

Beliau berkata, terdahulu, mangsa menerima satu panggilan daripada suspek lelaki menyamar sebagai pegawai LHDN Melaka yang mendakwa mangsa mempunyai satu kes tunggakan bayaran cukai sebanyak RM52,900.78.

“Suspek mendakwa cukai tersebut disebabkan daripada kemasukan wang tunai sebanyak RM 200,000.00 kepada akaun syarikat dikatakan milik mangsa, namun mangsa menafikan dakwaan tersebut.

“Panggilan telefon itu kemudiannya disambungkan kepada dua suspek berikutnya yang menyamar sebagai anggota dan pegawai polis bergelar ‘Datuk’ dari Ibu Pejabat Polis Kontinjen (IPK) Melaka.

“Semasa perbualan bersama ‘Datuk Puan Jasmine Kaur’, mangsa diminta untuk mengesahkan akaun-akaun miliknya dengan mengisi pautan Bank Negara melalui aplikasi WhatsApp,” katanya dalam kenyataan hari ini.

Mohd Wazir berkata, mangsa menyedari ditipu selepas pergi ke dua buah bank untuk menyemak baki akaun dan membuat kad baharu.

“Semalam, mangsa telah pergi ke Bank Islam Kota Bharu untuk menyemak baki akaun dan membuat kad baharu. Mangsa dimaklumkan oleh pegawai bank bahawa baki akaun bank miliknya telah berkurangan sebanyak RM71,480.

“Mangsa juga ke Bank Muamalat Kota Bahru untuk membuat kad bank baharu dan dimaklumkan bahawa baki dalam akaun bank miliknya telah berkurangan sebanyak RM13,049 melalui dua pengeluaran iaitu pada hari Sabtu (9 April),” katanya.

Mohd Wazir berkata, mangsa telah membuat laporan polis di bu Pejabat Polis Daerah (IPD) tengah hari tadi dan kes disiasat mengikut Seksyen 420 Kanun Keseksaan,” katanya. – Bernama